LG ишлаётган кир ювиш машинаси ёрдамида яратилган ажойиб ролик туфайли нуфузли мукофот билан тақдирланди\n18:05 / 07.06.2017\nКомпаниянинг самарали маркетинги ва маҳсулотнинг асосий хусусиятларини ижодий тарзда ёндашиб намойиш этилиши алоҳида таҳсинга сазовор бўлди.\nLG Electronics’нинг “Картали уйча” видеоси кир ювиш машинаси вирусли видео юлдузига айланиши мумкинлигини кўрсатди ва компанияга “Рекламали фильм ва роликлар” йўналишида AME мукофотини келтирди. Соҳанинг энг нуфузли мукофотларидан бири - AME Awards (Самарали реклама ва маркетинг) маркетинг компаниялари стратегияси, креатив концепциялар, аҳамият ҳамда энг асосийси, жаҳон бозорида реклама ва маркетинг маҳсулотининг самарасини қайд этади.\nВидео ўтган баҳорда YouTube’да тақдим этилганидан сўнг турли сайтларда 100 миллион маротабадан ортиқ кўрилди. Роликда қартали уйларчанинг профессионал қурувчиси Брайан Берг дақиқасига 1 000 айланиш тезлиги билан ишловчи LG Centum System (СМ) кир ювиш машинасида янги картали уйчани яратади. Натижада карталардан тайёрланган энг баланд конструкциянинг 12 соат давомида қурилиши бўйича жаҳон рекорди қайд этилди. Ролик LG’нинг янги кир ювиш машинаси Centum System имкониятларини креатив тарзда намойиш этиш мақсадида яратилди, у ўзига максимум ишончлилик ва энергосамарадорликни минимум тебраниш ва шовқин билан биргаликда қамраб олган.\n“Креативлик бизнинг ахборот шовқини узра ёриб ўтишимиз ва ўз маиший техникамизни истеъмолчиларга тақдим этишимизда энг самарали восита саналади”, - деди LG Home Appliance & Air Solution компаниясининг маркетинг бўйича вице-президенти Хан Чан-хи. “Биз учун соҳа етакчилари яхши даражада қилган ишимизни юқори баҳолаши катта аҳамиятга эга. AME Awards ҳакамларига бундай шараф учун миннатдорлик билдирамиз”.\nLG “Картали уйча” кампаниясидаги муваффақиятдан сўнг ўзининг энг янги маиший ускуналари ҳақида ҳикоя қилувчи оммабоп видеолар сериясини яратди, улар орасида 18 мингта электр лампочкадан фойдаланилган ҳолда улкан композициянинг “яратилиши” ёки профессионал қояларга чиқувчи қизни 33 қаватли бинога иккита симсиз чангюткичнинг кучли ўзига тортиб олиши орқали кўтариш бор.


ҚЎРҒОНТЕПАЛИК ТАДБИРКОР ҚИЗ СТОМАТОЛОГИЯ МАРКАЗИ ОЧДИ - AUZ.UZ\nҚЎРҒОНТЕПАЛИК ТАДБИРКОР ҚИЗ СТОМАТОЛОГИЯ МАРКАЗИ ОЧДИ\n“Ёшлар - келажагимиз“ жамғармаси томонидан юзлаб ёшлар қатори, андижонлик Дилафруз ҳам ўз тадбиркорлигини бошлади.\nКуни кеча Дилафруз Бўлишева раҳбарлигида Қўрғонтепа туманида стоматология маркази очилди. Тадбиркор қиз “Ёшлар - келажагимиз“ жамғармаси томонидан 200 миллион сўм миқдоридаги имтиёзли кредит олиб, нятига эришди, ва 3 нафар ёш шифокорини иш билан таъминлади.\n- Биласизми, болалигимда тишим кариесдан азият чекарди. Келажакда кариесларни даволовчи стоматология маркази очишни орзу қилардим. Марказимиз замон талабларига тўла жавоб берадиган теҳнологиялар билан таъминлангани сифатли хизмат кўрсатишимизга шароит яратади, - дейди ёш тадбиркор.


КЕКСАЛАР ЭЪЗОЗДА - Ўзбекистон овози газетаси\nҚорақалпоғистон Республикаси Тўрткўл туманида туман партия кенгаши «Кексаларимизнинг фаровон ҳаёти учун масъулмиз» мавзусида давра суҳбати ўтказди.\nУнда «Нуроний» жамғармаси, «Маҳалла» хайрия жамоат фонди туман бўлимлари, туман бандликка кўмаклашиш маркази вакиллари, Жўқорғи Кенгесдаги ЎзХДП фракцияси, халқ депутатлари Тўрткўл туман Кенгашидаги партия гуруҳи аъзолари, партия фаоллари, бошланғич ташкилотлар етакчилари ҳамда маҳалла фуқаролар йиғини вакиллари иштирок этди.\nТадбирда кексаларни эъзозлаш, уларнинг ҳурмат-иззатини жойига қўйиш бўйича мамлакатимизда, туманда амалга оширилаётган кенг кўламли ислоҳотлар, нуронийларга яратилган шароит ва имтиёзлар ҳақида атрофлича тушунча берилди.\nИштирокчилар мутахассис ҳамда депутатларга ўзларини қизиқтирган масалалар бўйича мурожаат қилишди. Масалан, Амина момо Матякубова ногиронлик аравачаси олиш масаласида туман Кенгаши депутатларидан ёрдам сўради. Депутатлар бу мурожаатни тез фурсатда ҳал этишга ваъда беришди.\nБундай давра суҳбатлари бошқа ҳудудларда ҳам ўтказилмоқда.


Талабалар шаҳарчаси қурилиш майдонига айланди\nҲакимбек Июль ойидан Тошкентдаги “Ёшлик” талабалар шаҳарчасида ётоқхоналарни капитал таъмирлаш ва шаҳарча ҳудудидаги маиший хизмат инфратузилмасини режали қуришга қаратилган кенг кўламли ишлар бошланди.\nТўсатдан бошланган бу ишлар оилавий ётоқхоналарда яшовчи аспирантлар, ёш ўқитувчилар, шунингдек, шу ҳудудда фаолият кўрсатадиган тадбиркорларнинг норозилигига сабаб бўляпти.\nБу ердаги 30 га яқин дўкон ва ошхона қисқа муддатда бузиб ташланди. Ётоқхоналарда эса ёппасига таъмирлаш ишлари бошланяпти. Аспирант ва ёш ўқитувчилар ётоқхоналардан мажбуран чиқариб юбориляпти.\n“Ҳозир бузилган дўкон ва ошхоналар эвазига янги жой ва озгина ёрдам берилиши айтиляпти. Лекин бу ҳали аниқ эмас”, - дейди тадбиркорлар.\nАспирантлар ва ёш ўқитувчилар ижарага квартира олиш жуда қимматлигини таъкидлаяпти.\n“Ётоқхонада яшаш ҳақи ойлигимиздан ушлаб қолинарди. 20-30 минг сўм маош оламиз. Квартирага эса ойлигимиздан бир неча баробар кўп тўлашга тўғри келади”, - дейди бошпанасиз қолганлар.\n“Ёшлик” талабалар шаҳарчаси ҳокими Жавдат Иноғомовнинг сўзларига қараганда, шаҳарчада ётоқхоналарни таъмирлаб, янги ўқув йилигача замон талабларига жавоб берадиган ҳолатга келтириш ишлари бошланган. Қонуний равишда қурилган дўкон ва ошхоналар учун товон сифатида янги жой берилади.\nҲоким ётоқхоналардан чиқарилаётган, лекин шаҳарча ҳудудида рўйхатдан ўтганлар вақтинчалик ётоқхона билан таъминланишини маълум қилди.\nЎзбекистонда олий ўқув юртлари талабалари ўртасида ҳар уч йилда бир марта “Универсиада” спорт ўйинлари ўтказилади. “Универсиада”нинг навбатдагиси Тошкент шаҳрида ўтказилади. Ўйинлар дастурига киритилган мусобақаларнинг кўпчилиги Ўзбекистон Миллий университети базаларида ўтказилиши режалаштирилган.\nЖ.Иноғомовнинг билдиришича, шаҳарчада амалга оширилаётган қурилиш ишлари “Универсиада” билан ҳам қисман боғлиқ. Бу ерда иккита замонавий спорт мажмуи, дам олиш масканлари қурилиши кўзда тутилмоқда. Қурилишларнинг асосий қисми 6-8 ойда битказилади. Лекин бошланган ишлардан кўзланган асосий мақсад талабаларга замонавий шароитлар яратишдир.


Орқадоғнинг ўзбек ўғиллари. Шавкат Мирзиёевнинг Туркманистонга ташрифига бағишлаб - Фарғона.Ру ахборот агентлиги\n13:46 msk, 24 Сентябрь 2020\nОлтинчи март куни Ўзбекистоннинг яқинда сайланган президенти Шавкат Мирзиёевнинг Туркманистонга икки кунлик давлат ташрифи бошланди. Шуниси аҳамиятлики, бу Ислом Каримов вафотидан кейин қўшни мамлакат раҳбарининг илк маротаба бошқа мамлакатга ташрифи бўлади. Иккала мамлакат ўртасидаги, тўғрироғи иккала раҳбар ўртасидаги муносабатлар суст эди. 2013 йилдан визасиз режим бекор қилинган, иккала мамлакатнинг чегарадош вилоятлари аҳолиси учун қўшни ҳудудда уч кун давомида бўлиш имконияти ҳам тўхтатилган эди. Визасиз режим ишга тушгани ҳақида матбуотда хабарлар пайдо бўлганига қарамасдан, чегара фақат визага эга шахслар учун очиқ қолмоқда.\nЎзбекистон раҳбарининг бўлажак давлат ташрифи бўсағасида, 1970-1990-йилларда Туркманистонда юқори лавозимда бўлган собиқ амалдор бу мамлакатда ўзбеклар қандай яшаши ҳақида бизга сўзлаб беришга аҳд қилди. Унинг ҳикоясини «Альтернативные новости Туркменистана» ( “Туркманистоннинг муқобил янгиликлари” ) портали чоп этган.\nМен Ташауз областида, ҳозирги Дашогуз вилоятида туғилиб ўсдим. Миллатим ўзбек. Аммо ўзимни туркманистонлик деб ҳисоблайман, адабий туркман тилини яхши биламан. Умрим давомида туркманлар билан дўст бўлганман, оддий одамларни ҳурмат қиламан ва севаман. Аммо ўз тарихий ватанида яшамайдиган ҳар қандай одам сингари, ҳар қандай кўринишдаги миллатчилик ва миллатига қараб ажратишдан кўнглим оғрийди. Бундай ҳолатга мисол қилиб туркман-ўзбек чегарасининг ёпилганини келтириш мумкин. Бир томондан Лебап ва Дашогуз вилояти аҳолиси учун, бошқа томондан Хоразм ва Бухоро вилоятлари ҳамда Қорақалпоғистон фуқаролари учун ёпилди.\nБир-икки йилгина олдин бу ерларда яшовчилар қўшни мамлакатга соддалаштирилган тартибда кириши мумкин эди, яъни ҳар ойда уч кунгача муддатга виза расмийлаштирмасдан кирар эди. Бу ҳар иккала томондагилар учун қулай эди. Ундан ҳам муҳими, бу одамларга нисбатан одамийлик нуқтаи-назаридан тўғри эди, чунки бирор-бир ҳодиса бўладиган бўлса, етиб бориш мумкин эди.\nАммо туркман расмийлари бир томонлама бу “дўкон”ни ёпишга қарор қилишди: аввал чегарадан ўтиш божлари оширилди, кейин эса соддалаштирилган ўтиш тартибини биратўла бекор қилишди. Энди туркман чегарасида яшайдиган ўзбеклар виза олиш учун Ашхободдаги Ўзбекистон элчихонасига ариза топшириб, пулини долларда тўлаши керак, ўшандагина фақат 10 кунгача чиқиши мумкин. Бир пайтлар Дашогуз аҳолиси мунтазам равишда Урганчга қатнаб, ўша ердаги клиникаларда даволанишар ёки кўрикдан ўтишар, қадимий Хиванинг осори атиқаларини томоша қилишар ёки у ердан “Кока-кола” (ўша пайтда “оригинали” дейилар эди) ва маҳаллий “Юнусобод” пивосини олиб келишар эди. Хива ва Урганчгача масофа 70 км =ам бормайди, йўли яхши.\nТилга, либосга ва кокилга тақиқ\nИттифоқ парчаланиб кетиб, Туркманистон мустақилликни қўлга киритганида уни биринчи навбатда руслар ва русийзабонлар оммавий равишда тарк эта бошлашди. Юз йиллардан буён мамлакатнинг шимоли ва шарқида яшайдиган ўзбеклар эса сони бўйича туркманлардан кейинги иккинчи ўринга чиқди. Бу маълумотлар норасмий бўлиб, сўнгги ўн йиллик ичида Туркманистон аҳолисининг демографик таркиби ҳақида маълумот йўқ. 2012 йилги аҳолини ялпи рўйхатдан ўтказиш натижалари ҳали ҳам эълон қилинмаган.\nМенинг кузатишларим бўйича, иш юзасидан кўзим тушган ҳужжатлардаги маълумотларга кўра, айни пайтда ўзбеклар Туркманистон аҳолисининг 10 фоиздан ортиғини ташкил этади. Бу дегани ярим миллион плюс-минус 100 минг киши дегани. Аммо кейинги йилларда ўзбеклар сонининг ошиши кузатилмоқда, чунки ўзбек оилаларида туркман оилаларига қараганда туғилиш даражаси юқори.\nАммо Сапармурот Ниёзов даврида бошланган ўзбекларни камситиш ва ҳақ-ҳуқуқларини топташ давом этибгина қолмай, балки ўта оғир вазиятга келиб қолган. Бугунги кунда Туркманистоннинг ҳатто ўзбеклар яшайдиган жойларида ҳам она тилида ўқитадиган мактаб йўқ, газета ва бошқа оммавий ахборот воситалари йўқ, давлат телевидениесида ўзбекча канал йўқ. Миллий кийим кийиш тақиқланган, тиззагача тушадиган ёрқин ипак кўйлаклар ва тақинчоқлар билан бирга ўзбек аёллари туркманларга хос либосларни кийишга мажбур. Бу кўйлакларнинг этаги полга тегиб туради ва ёқаси ва кўкрагида миллий кашта тикилган. Мактаб ёшидаги қизлар тўрт кокил ўрнига иккитадан оширмаслиги керак ва тўғнағич билан туркман дўпписини қистириб қўйиши керак.\nМиллий озчилик бўлган ўзбекларни дискриминация қилиш жимжитлик билан олиб борилади. Туркман телевидениесида ўзбеклар камдан-кам чиқади, улар ишлаб чиқариш етакчиси ёки ҳудуддаги обрў-эътиборли одам бўлган тақдирда ҳам. Сабаби оддий: лебаплик ва дашогузлик ўзбеклар гапирадиган тил расмийларнинг ғашига тегади. Танқидчиларнинг фикрича, улар туркманча нутққа ўзбекча сўзларни аралаштириб, тилни бузишади.\nБундай муносабат бутун ўзбек маданиятига ҳам кўрсатилади. Шу сабабли ҳам туркман телевидениесида деярли ҳеч қачон ўзбек артистлари ижро этган миллий қўшиқлар ва рақслар кўрсатилмайди. 2016 йил давомида давлат телеканаллари бир мартагина, 17 июнь куни ўзбек ижрочиларининг чиқишини кўрсатди, у ҳам бўлса президент Қурбонқули Бердимуҳаммедов иштирокида Дашогуз вилоятининг Ниязов этрапида намунали “Бахтиёр замон” қишлоғининг тантанали очилиш маросими бўлган эди.\nАйтмоқчи, ўзбек ижрочиларини қай сабаб билан туркман каналида кўрсатишгани менга маълум. Бахтиёр замондаги воқеалардан анча олдин Ашхободдан келган тантана ташкилотчилари маҳаллий маданият ходимларига шарт қўйган: либос, дўппи, мусиқа асбоблари – ҳаммаси ўзингизники бўлади, фақат бизнинг президент ҳақида куйлайсизлар. Шарт бажарилди, ўзбек оҳангларидаги қўшиқлар Орқадоғ ҳақида янгради. Энг охирида артистлар барибир битта шўх қўшиқни – “Бари гал” қўшиғини куйлашди. Бу қўшиқни оддий туркманлар жуда яхши билишади, бу қўшиқсиз ҳеч бир тўй ўтмайди. Бу қўшиққа ҳатто пойтахтдан келган айрим меҳмонлар ҳам рақсга тушиб кетди.\nНохушлик орттираётган “барқарорлик”\nТуркман расмийларининг бундай сиёсати, миллий озчиликларни ошкор тарзда менсимаслик, улар ҳақда умуман қайғурмаслик оқибатида шу озчиликнинг давлат сиёсатига бўлган муносабатига таъсир ўтмасдан қолмайди. Вазиятни биладиган одам сифатида шуни таъкидлайманки, ўзбек оилаларининг аксарияти умуман туркман телевидениесини кўрмайди, радио эшитмайди, матбуотни ўқимайди. Шимолий ва шарқий вилоятлардаги ўзбеклар мамлакатнинг ҳар ерида гапирилаётган воқеалар ва матбуотда тўлиб-тошган хабарлар билан иши йўқ. Гап февралда бўлиб ўтган президент сайлови ва кутилаётган Осиё ўйинлари ҳақида кетмоқда. Оддий ўзбекдан бу ҳақда сўранг, у ҳеч нарса дея олмайди.\nАммо ҳар бир оиланинг катталари тарихий ватани бўлган Ўзбекистонда нималар бўлаётганидан яхши хабардор. Ислом Каримовнинг ўлимидан сўнг президент бўлган Шавкат Мирзиёев қандай буйруқ ва қарорларни имзолаганини одамлар билади. Бу ҳақда ўз фикрига эга ва ўзаро муҳокама қилишади. Гап шундаки, ўзбеклар яшайдиган ҳудудларда, уйларнинг томидаги сунъий йўлдош антенналари Тошкент тарафга қаратилган.\nБошқа вариант бўлмагани сабабли, она тилида маълумот олишнинг ягона манбаси ўзбек телевидениеси бўлиб қолмоқда. Зерикарли туюлган иқтисодиёт мавзуси ҳам томошабинлар эътиборини тортади. Қўшни Хоразм вилоятининг Ҳазораспида Ўзбекистондаги тўртинчи эркин иқтисодий зонани очиш тўғрисидаги Шавкат Мирзиёевнинг қарорини ўқимишли ўзбеклар жуда қизиқиш ва иштиёқ билан муҳокама қилишади. Туркманистондаги ўзбеклар ўз ватандошлари билан фахрланишади ва тарихий ватанида бўлаётган ўзгаришларни диққат билан кузатишади.\nЎзлари яшаётган ва фуқароси саналган мамлакатда ҳам шундай яхши ўзгаришлар рўй берадими? Туркманистон ва Ўзбекистоннинг 25 йиллик мустақиллик даврида давлат раҳбарлари бир неча марта учрашган. Ҳар сафар туркман ва ўзбекларнинг тили, маданияти, тарихий ва бошқа жиҳатдан умумийликлари таъкидланади. Қўшничилик муносабатларини ривожлантириш истиқболлари ҳақида баландпарвоз гаплар гапирилади. Ака-ука бўлган бу икки халқ ва қўшни мамлакатни фақат дўстлик ва тинчлик чегарасигина ажратиб туриши айтилади.\nХуллас, гап десанг қоп-қоп, иш десанг Самарқанддан топ. Туркманистондаги ўзбекларнинг ҳатто ўз маданият маркази ҳам йўқ, Ўзбекистонда туркманларнинг ўнлаб шундай марказлари фаолият кўрсатади. Ўзбек тилидаги газета-журналларни чегарадан олиб ўтиш туркман чегарачилари учун нақ контрабанда деб тушунилади.\nРаҳюар лавозимларида деярли бирорта ҳам ўзбек қолмаган. Айни пайтда охирги раҳбар – “Дашогуз” давлат улгуржи-чакана фирмаси директори Шерипбой Рейимбоевга нисбатан жиноят иши қўзғатилган, унинг узоқ муддатга қамалиш эҳтимоли бор.\nТуркманистондаги ўзбеклар мамлакатнинг бутун аҳолиси сингари ювош ва сабр-тоқатлилигини таъкидлаш лозим. Аммо ҳар қандай сабр-тоқатнинг ҳам чегараси бўлади. Жамиятдаги умумий барқарорлик ва чегара туманларидаги барқарорлик кўзга ташланса ҳам, бунга ишониб бўлмайди. Вазиятни ичдан билган одам сифатида буни бемалол айта оламан. Очиқ ва яширин қўрқитиш йўли билан, миллий озчилик ҳақ-ҳуқуқларини топташ билан эришиладиган барқарорлик аслида барқарорлик эмас. Бу “барқарорлик” остида кўзга кўринмайдиган жараёнлар кетмоқда – бу ички томондан чиққан чипқонга ўхшайди, у қачондир ташқарига чиқиб, ёрилади. Агар туркман расмийларининг миллий озчилик вакилларига нисбатан юритаётган сиёсатида ҳеч нарса ўзгармаса, жамиятдаги норозилик у ёки бу шаклда юзага чиқади.


19.10.2021 18:36 0 3029\n19 октябрь куни Ўзбекистон мусулмонлари идораси Уламолар Кенгашининг кенгайтирилган йиғилиши бўлиб ўтди.\nУнда ташкилий масала кўрилди, Тошкент шаҳри бош имом-хатиби сифатида ишлаб келаётган Нуриддин домла Холиқназаров Ўзбекистон мусулмонлари идораси раиси, муфтий лавозимига сайландилар. Бу ҳақда ЎМИ матбуот хизмати хабар берди.\nНуриддин домла Холиқназаров 1968 йилда Андижон вилояти Асака шаҳрида туғилганлар. 1992 йилда Бухоро вилоятидаги Мир Араб мадрасаси, 1998 йилда Имом Бухорий номли Тошкент ислом институтини, 2007 йилда эса Фарғона давлат университетини тамомлаганлар.\nИш фаолиятлари давомида Асака шаҳридаги “Аҳмадали Махдум” масжиди имом-хатиби, Тошкент шаҳри “Оқ тепа” жоме масжиди имом-хатиби, пойтахтдаги “Кўкалдош”, Андижон вилоятидаги “Саййид Муҳйиддин махдум” мадрасалари ўқитувчиси, Андижон вилояти бош имом-хатиби ва 2019 йилдан шу кунга қадар Тошкент шаҳар бош имом-хатиби вазифаларида меҳнат қилаётган эдилар.\nЭслатиб ўтамиз, аввалги муфтий Усмонхон Алимов август ойида Москвада вафот этганди.\nМуфтий Нуриддин Холиқназаров\nЖамият 01/12, 10:23\nҲаж ва Умрага рухсат берилиши кутиляпти\nЖамият 19/10, 18:50\nЖамият 07/09, 17:42\nМуфтий қай тартибда сайланиши маълум қилинди


Ўзбекистонда Амир Темур таваллудининг 683 йиллиги...\n09.04.2019 16:30 0 2127\nБугун юртимиз бўйлаб Соҳибқирон таваллудининг 683 йиллиги кенг нишонланмоқда. Пойтахтимиздаги Амир Темур хиёбонида ўтказилган тантанали тадбирда парламент аъзолари, дипломатик корпус, вазирлик ва идоралар вакиллари, ёзувчи ва шоирлар, олимлар, талаба-ёшлар, кенг жамоатчилик вакиллари иштирок этди. Мудофаа вазирлиги офицерлари ҳам тантанали тадбирда қатнашиб, буюк саркардага ҳурмат бажо келтирди.\nХиёбонда ташкил этилган тадбирдан сўнг Темурийлар тарихи давлат музейида, туристлар, ўқувчи ёшлар, ҳарбий хизматчилар, уларнинг оила аъзолари ҳамда пойтахтимиз меҳмонлари учун музей эшиклари очиб қўйилди. Барчага Темурийлар тарихига оид қизиқарли фактлар, тарихий экспонатлар билан танишишлари учун имконият яратиб берилди. Қуролли Кучлар Марказий ашула ва рақс ансамбли хонандалари томонидан концерт дастури намойиш этилди. Мудофаа вазирлиги Марказий ҳарбий оркестрнинг чиқиши ҳаммани лол қолдирди. Чунки, оркестр санъаткорлари бу сафар Амир Темур давридаги аскарлар кийимларида чиқишиб, ватанпарварлик куйларини ижро этди.\nфото Амир Темур


ЎзА - Жанубий Корея Фарғонада йирик инвестиция лойиҳаларини амалга оширади\n03.08.2018 23:01 Чоп этиш версияси\nФарғона вилояти ҳокими бошчилигидаги делегация Корея Республикасида бўлиб, қатор инвестициявий лойиҳаларни амалга ошириш бўйича келишувларга эришди.\nВилоятда инвестиция лойиҳаларини амалга ошириш, чет эллик инвесторларни жалб этиш борасида салмоқли ишлар қилинмоқда. Жанубий Корея билан ҳамкорликдаги ишлар бунинг ёрқин далилидир.\nВилоят ҳокими Ш.Ғаниев бошчилигидаги делегация уч кун давомида Корея Республикасининг Сеул, Инчеон, Кванжу, Хвасонг ва Пхочхон шаҳарлари раҳбарияти билан учрашувлар ўтказди. Музокаралар давомида вилоят делегацияси Инчеон шаҳридаги йирик “Инчеон” эркин иқтисодий зонасида амалга оширилаётган ишлар ва эришилган натижалар билан танишди. Фарғона вилояти ва “Инчеон” эркин иқтисодий зонаси ўртасида ҳамкорлик меморандуми имзоланди.\nИнчеон шаҳрида “Evergreen Motors Group” компанияси ташаббуси билан ташкил этилган Ўзбекистон – Корея бизнес марказида юртимизда ишлаб чиқарилган маҳсулотларнинг доимий кўргазмаси билан танишув ҳам вилоят делегациясида катта таассурот қолдирди. Шу ерда бизнес марказ билан ҳамкорлик ўрнатиш, вилоятнинг Корея Республикасига маҳсулотлар экспортини ошириш ва Фарғонага кореялик инвесторларни жалб этиш бўйича музокаралар олиб борилди.\nГванжу шаҳри мэрияси ва Гванжу савдо-саноат палатаси раҳбарлари билан бўлиб ўтган учрашувда иқтисодий, ижтимоий, маданий соҳаларда ҳамкорлик қилиш, Фарғона вилоятини инвестицион ҳабга айлантириш юзасидан фикр алмашилди. Кўплаб йирик тадбиркорларни бирлаштирган Гванжу савдо-саноат палатаси билан ҳамкорлик шартномалари тузилди. Фарғона делегацияси ва “Гванжу бизнес технопарки” томонидан вилоятда илмий изланиш, нау-хау ва инновацияни ривожлантириш, бизнес ва илм-фан ўртасида узвийликни яратишда яқин ҳамкорлик ўрнатиш бўйича келишувга эришилди. Бундан мақсад вилоятда “Бизнес технопарк” ташкил қилишда “Гванжу бизнес технопарки” тажрибасидан фойдаланиш ва Гванжунинг илғор компанияларини Фарғонага жалб қилишдир.\nПхочхон шаҳри мэрияси билан учрашув якунларига кўра, Фарғона вилояти ва Пхочхон-Си шаҳри маъмурияти ўртасида имзоланган меморандумга асосан Қўқон ва Пхочхон-Си шаҳарлари ўртасида биродарлик алоқалари ўрнатиладиган бўлди. Икки шаҳар ўртасида иқтисодий, ижтимоий, инвестиция ва туризмни ривожлантириш ва яқиндан ҳамкорликни йўлга қўйиш кўзда тутилган бу келишувлар мамлакатларимиз учун бирдек манфаатлидир.\nЖанубий Кореянинг йирик компанияларидан бўлган “Korea Heating Corporation” президенти билан ўтказилган учрашувда вилоят шаҳарларида иситиш тизимини реконструкция қилиш бўйича ҳамкорликда иш олиб боришга келишиб олинди.\nФарғона шаҳрида тўрт юлдузли меҳмонхона ва замонавий кўп қаватли турар жой мажмуаларини лойиҳалаш ва қуриш бўйича “Chung Construction Design Group” компанияси билан олиб борилган музокаралар якунида тегишли меморандум имзоланди. “Sang Myong” компанияси билан тузилган келишувга асосан Учкўприк туманида 12 гектар майдонда соғломлаштириш туризм маркази ва тиббиёт клиникаси ташкил этишга тўғридан-тўғри хорижий инвестиция киритилади. “Doori Enginering” компанияси билан Фарғона туманидаги “Баҳодир Агросаноат” МЧЖ ўртасида имзоланган келишувга кўра, 50 гектар майдонда гидропоника усулида иссиқхона ташкил этилиб, етиштирилган маҳсулотни Жанубий Кореяга экспорт қилиш йўлга қўйилади.\n“Crechiko” компанияси томонидан Фарғонадa йирик паррандачилик комплекси ташкил этиш ҳисобидан йилига 10 минг тонна товуқ гўшти ишлаб чиқариш лойиҳасини амалга ошириш бўйича ҳам келишувга эришилди. “Taeho Machinery” компанияси билан Фарғона туманидаги “Баҳодир Лоғон текстиль” қўшма корхонаси ўртасида имзоланган битимга асосан трикотаж ишлаб чиқариш линияси ташкил этиш ва тайёр маҳсулотларнинг Жанубий Кореяга экспортини йўлга қўйиш бўйича шартнома тузилди. “UKO Global Light” компанияси билан имзоланган меморандумга кўра, Фарғона шаҳрида чиқиндини қайта ишлаш ва ундан энергия ишлаб чиқаришни ташкил этиш лойиҳаси амалга оширилади.\nФарғона вилояти делегацияси сафар давомида яна қатор компаниялар билан истиқболли инвестиция лойиҳаларини амалга ошириш бўйича шартномалар имзолади. Мазкур келишувлар ҳаётга татбиқ этилиши натижасида вилоятга Корея инвестицияларини жалб этиш кўлами ортиб, иқтисодий барқарорлик янада яхшиланади.


муҳожирлар — Minbar\nжонидан айрилди Ҳар ҳафтада Россияда қурбон бўлаётган ўнлаб меҳнат муҳожирларининг ўлимлари ҳақида хабарлар ёритилмоқда. Уларнинг аксари йўл-транспорт ... Тадқиқотда жорий йилнинг 1 июнь ҳолатига кўра Россияда меҳнат муҳожирларининг 4 млн 400 мингдан зиёдлиги таъкидланган. Мухбир Игорь Вересков ...\n20 авг 18:38 Янгиликлар\nАгентликнинг собиқ раҳбарлари фирибгарлик, пора бериш, компьютер ахборотидан қонунга хилоф равишда (рухсатсиз) фойдаланишда айбдор топилган.\nРоссия матбуоти ўтган ҳафта ўзбек мигрантлар ҳақида нималар деди?\n19 авг 20:21 Мақолалар\nсаҳифасида. Унга кўра, “Русларга яхши ҳақ тўлаш керак, шунда муҳожирларнинг кераги бўлмайди”. Жириновский ўтган йил ноябрида Ўзбекистонда ... иш жойларига қайтишган. Ўтган хафта охирида заҳарланган хоразмлик муҳожирларни Ўзбекистон Соғлиқни сақлаш вазирлигининг бир гуруҳ шифокорлар ...\nArab Barometer: араблар динсизлашаяпти ва "суриш" кайфиятида\n24 июн 11:41 Янгиликлар\nЎзбек жамияти тобора "яқиншарқлашаяпти". Яъни, иқтисодий тузилиши, демографияси ва фикрлаш тарзига кўра Марказий Осиё Шарқий Европа ёки Африка эмас, айнан Яқин Шарқ ва Шимолий Африка минтақасига ўхшашдир. Шунинг учун у ерда бўлаётган (ижобий ва салбий) жараёнлар ўзбек жамиятига ҳам таъсир қилмоқда. Келажакда бу таъсир фақатгина кучайиши кутилаяпти.\nПетербургда ўзбекистонлик муҳожирларга қарши йирик амалиёт ўтказилмоқда. Нега?\n30 май 15:21 Янгиликлар\nполиция меҳнат муҳожирлари яшайдиган жойларда кенг кўламли рейд ўтказмоқда. Полиция ўтган ҳафта шаҳарнинг жануби-шарқий қисмидаги кафеда юз берган муштлашув ... нашрга полициячилардан бири. Полициядаги бошқа бир суҳбатдош агар муҳожирлар қидирувга ёрдам беришдан бўйин товлайверса, ўнлаб қонун моддалари ...\nТИВ Қозоғистонда қулликда бўлган ўзбек муҳожирига уйга қайтишга ёрдам берди\n1 апр 11:09 Янгиликлар\nИкки ой қулликда бўлган Жасурбек Тошпўлатовга 30 мартда Ўзбекистонга қайтиш гувоҳномаси берилди.


06 Ôåâðàëü 2020 13:42 494\nҚозоғистон Премьер-лигаси вакили, Кўкчатовнинг “Окжетпес” клуби 28 ёшли сербиялик ҳужумчи Марко Обрадович билан шартнома имзолади. Сўнгги пайтда Беларуснинг “Торпедо-БелАЗ” клуби сафида тўп сурган ҳужумчи, Қозоғистон жамоаси билан бир йиллик шартнома имзолади.\nБосния ва Герцоговинанинг sportsport.ba нашри хабар беришича, Обрадович Қаршининг “Насаф” клубига ўтиш арафасида бўлган. Бироқ сўнгги паллада “Окжетпес” таклиф қилган юқорироқ маош сербиялик ҳужумчининг қарорини ўзгартириб юборган.\nМарко Обрадович ўз фаолияти давомида Бельгиянинг “Эйпен”, Босния ва Герцоговинанинг “Радник”, Қозоғистоннинг “Актобе”, Россиянинг “Енисей” каби жамоаларида тўп сурган, Сербия ўсмирлар ва ёшлар терма жамоалари аъзоси бўлган.\nСиёсат 21.10.2020 170\nНаманган вилояти маданий мероси 06.06.2019 10303


ЯНГИ ДУНЁ » Blog Archive » Гуручнинг шифобахш хусусиятлари\nҲабарларда келтирибди-ки Оллох таоло дунёнинг яратилишидан неча йил аввал пайғамбар алайхисаломнинг муборак нурларини яратди.\nВа ниманики дунё ва охиратдидир.У нурдан пайдо қилди.ул нур то бобомиз Одам алайхисаломнинг сулблари яни белларига ўтгунча Аллох жала ва аъло ул нурни бир гавхарда сақлади. Пайғамбар алайхиссалом нурларидан ажиралган бу гавхар ғам-андухда қолиб пора- пора бўлди ва гуручга мубаддал бўлди. Шунинг учун бу неъматдан тайёр қилинадиган таом мусулмонларнинг энг яхши таоми хисобланади. Хатто, энг улуғ мехмонни хам ушбу таом билан зиёфат қиладилар.\nПайғамбар алайхисаломнинг. Таомлар ичида гуруч, қавм орасидаги пешво кабидир, деганлари сўзимизнинг далилидир. Ривоят қиладиларки, ердан чиқадиган ҳар бир гиёҳ манфаатли бўлиши билан бирга зиёнлик томони хам бор. Магар, гуруч ҳамма ҳолда фойдали ва шифодир. Баъзилар дўст тутмай еганлари учун уларга шифо бўлмагай.\nЖалолийда келтирилади. Гуруч меъдага қувват бағишлайди, ич кетишини тўхтатади, ичакларнинг захмини даволайди ва нутфани зиёд қилади. Ҳукамолар айтибдилар. Гуручли таом еган киши яхши тушлар кўради. Шунинг учун у яхши яшаш ва умирнинг узоқ бўлишига хам сабаб бўлади.\nТабиати: Совуқ ва қуруқ.\nХосияти: Қувватни оширади ва меъдага фойдалидир.\nЗарари: Қуланж билан оғриган беморга зиёни бор.\nЗарарини даф этиш: Ёғ ёки сут билан истеъмол қилинади.\nГуручни нима учун севиб истеъмол қиламиз? Чунки уни ҳар қанча есак ҳам меъдага тегмайди. Ўзбекнинг мард йигитлари наҳорга тўй ошига чиқади, кексалари тушликка аччиққина мастава ёки мошхўрда ичмагунича кўнгли жойига тушмайди, кичкинтойлар эса байрамларда гуруч қандни маза қилиб ейишади. Гуручнинг шифобахш хусусиятлари ҳам талайгина. Уларни билишни истасангиз, мақоламизнинг бугунги сони билан танишиб чиқинг.\nБошқа бошоқли ўсимликлар қатори гуруч ҳам Ер юзида тахминан ўн минг йиллар илгари баҳайбат музликлар эригандан кейин ҳозирги Ҳиндистон, Таиланд ва Хитой мамлакатлари жойлашган ерларда пайдо бўлган. Шундан бери дунё аҳолисининг тўртдан уч қисми учун гуруч дони озиқ-овқат сифатида ишлатиб келинмоқда.\nШоли туркуми ғалладошлар оиласига мансуб бир йиллик ва кўп йиллик ўсимликдир.Бу турким йигирма тўрт турдан иборат бўлиб улар асосан тропик мамлакатларда тарқалган.Дехқончиликда энг кўп экиладиган тури дала шолисидир.Бу икки турчадан иборат бўлиб ҳинд турчаси Хиндистон ярим ороли ва унинг атрофида экилса ,япон турчаси Хитой, Бирма, Ветнам, Кария, Япония ва бошқа мамалакатларда етиштирилади\nКўпчилик Осиё мамлакатларида бу ўсимлик нон ўрнини босади. Ҳозир унинг дони қайта ишлаб спирт, пиво, похолидан эса сифатли қоғоз арқон ва халқ хўжалигида керакли бошқа нарсалар тайёрланади. Шоли буғдой ва арпа сингари қадимий экинлардан ҳисобланади. Лекин унинг қаердан ва қачон келиб чиққанлиги тўғрисида хозирча аниқ маълумотлар йўқ. Аммо тарихий маълумотларга кўра, шолини Хиндистон, хитой ва Бирмада 4-5минг йиллар илгари хам экилган. Шолини маданий ўсимлик сифатида араблар европага VII асрда олиб борганлар. Ақш да XVII асрнинг бошларида экила бошлаган. Россияда шолига қизиқа бошлаган киши Петр 1 бўлган. У арабистонга махсус киши юбориб шоли уруғини олдириб келган. Олиб келган шоли дони Царицин қўйниғи дейилиб, уни биринчи марта Астрахан шахрининг атрофларига, кейинроқ Кубан дарёси хавзасида экилган.\nЎзбекистонда шоли милоддан аввал III асрларда экилгани маълум.\nДунё бўйича шоли 147 миллион гектар ерга экилади. Шунинг 90 фоиз дан зиёдроғи Осиё қитқасига тўғри келади. Ер юзи бўйича йилига 328 милион тонна(2010 йил малълумоти) шоли хосили олинса унинг учдан бир қисми Хитойга тўғри келади. Шолининг 2000 дан ортиқ нави бўлиб, уларнинг кўпчилиги Хитой, Хиндистон,Япония,Ветнам ва бошқа мамлакатларда тарқалган.\nҲозир мамлакатларимизда 20 дан ошиқроқ шоли нави районлаштирилган бўлиб, улардан кенг тарқалганлари. Кубан-3, дон-163, Краснадар-424,Дубовский-129 ва боқалар. Республикамизда эса УЗРОС-7,УЗРОС-13,УЗРОС-269, Узбекистон-15 арпа шоли навлари экилади. Шунингдек қадимдан экилиб келаётганмахаллий навлардан ҳам фойдаланилади.\nГуруч – витаминлар манбаи\nУнинг таркибидаги фойдали моддаларни санаб ўтсак Менделеевнинг жадвалини нақ ўзини такрорлаган бўламиз. Гуруч айниқса калий моддасига бой. Калий организмга овқат билан бирга тушган тузнинг зарарли таъсирини камайтиради, юрак, қон-томирлар ишини яхшилайди, магний билан бирга асаб тизимини тинчлантиради. Бундан ташқари, «иккинчи нон» таркибида суякларнинг мустаҳкамлигини таъминловчи кальций, фосфор, қон ҳосил қилишда ўрни беқиёс бўлган темир моддаси, асаб тизими учун муҳим бўлган руҳ йод, мис, селен, ҳамда марганец моддалари мавжуд.\nУнинг таркибида А, С, Е, РР, В гуруҳ (В1, В2, В6 витаминлари бисёр. Маълумки, В гуруҳга мансуб дармон-дорилар асаб тизимини мустаҳкамлайди, соч, тери, тирноқларнинг соғломлигига жавобгар саналади. Айнан шу витаминлар овқатнинг ҳазм бўлиш жараёнида қатнашиб, организмни зарурий қувват билан таъминлайди.\nҚолаверса, гуручда, организм учун зарур бўлган 8 хилдаги аминокислоталар мужассам. Улар танамизда янги ҳужайраларнинг ҳосил бўлишини таъминлайди. Гуруч уруғининг 7-8 фоизи оқсилдан иборат. Бошқа бошоқли ўсимликлардан фарқли равишда, гуруч таркибида глютен моддаси йўқ. Глютен – баъзи инсонларда аллергик таъсир келтириб чиқариши аниқланган. Гуруч таркибидаги лецитин моддаси бош мия фаолиятини кучайтиради, хотирани мустаҳкамлайди, олигосахарид моддаси эса ичаклар ишини яхшилайди, гаммааминокислотаси эса қон босимини туширади\nГуручнинг ватани Осиё, аниқроғи Таиланд ҳамда Вьетнам ҳисобланади. Жанубий Осиёда кўп сув ҳамда йил бўйи иссиқ ҳаво талаб этадиган гуруч нави, Хитой, Корея ва Япония мамлакатларида эса совуққа чидамли, кам сув талаб этадиган навлари етиштирилган.\nСувда етиштириладиган шолининг етилишига яқин сувнинг баландлиги 13 см. атрофида бўлиши шарт. Бир туп ўсимлик поясида 100дан 200 донагача донлар етилади. 100 гр. хом гуруч таркибида 4,1 г оқсил моддаси мавжуд.\nГуруч оқ, сариқ, қизил, қўнғир ҳаттоки қора рангларда бўлади. Қора рангдаги гуруч ёввойи тур ҳисобланиб таркибида фойдали моддалар кўп бўлади. Ундан таом тайёрлаганда бошқа гуручларга нисбатан қаттиқ бўлгани учун 40-45 дақиқа вақт керак бўлади. Қўнғир рангли ёки қипиғидан тозаланмаган гуруч бош мия фаолияти учун зарур фолий кислотаси ҳамда онкологик ва юрак қон-томир касалликларини олдини олишга хизмат қиладиган ёғ моддасига бой.\nХитой, Австралия, Жанубий ҳамда Шимолий Америкада етиштириладиган чўзинчоқ кўринишдаги гуруч 15 дақиқада пишади ва кўп сув талаб этмаслиги билан бошқа навлардан ажралиб туради. У ёпишқоқ бўлмаганлиги боис турли таом ва салатларда гарнир сифатида қўл келади. Бу гуручдан тайёрланган ош ҳам албатта хушхўр бўлади. Фақат сабзи билан ёғни аямасангиз бас.\nЎртача катталикдаги донли гуруч нисбатан юмшоқ бўлиб, сал ёпишқоқлик хусусиятига эга. Думалоқ кўринишли оқ рангли гуруч эса тез пишиш хусусиятига эга бўлгани учун ундан бўтқа, ширинликлар, Корея таоми – суши тайёрлаш мумкин.\nГуруч оқилона овқатланувчи ҳамда фаол ҳаёт кечирувчилар учун ажойиб озуқа ҳисобланади. Унинг таркибида 78 фоизгача углеводлар мавжуд бўлиб, тиамин-В1, рибофлавин-В2, ниацин-Вз, В6, Е витаминларига бой. Углеводлар инсон организмидаги энергияни сақлаган ҳолда ортиқча ёғ ва қанд моддасини ҳамда асаб тизими фаолиятини меъёрлаштиришга ёрдам беради. Калий моддасига бойлиги боис организмга бошқа маҳсулотлар билан тушадиган туз миқдорини меъёрлаштиради. Шунингдек, фосфор, рух, темир, кальций ҳамда йод моддаларининг организмда модда алмашинувини меъёрлаштиришда, тишларнинг мустаҳкам бўлиши, бош мия фаолиятини бошқаришдаги аҳамияти ниҳоятда катта. У оқсилларни организмга сўрилишини тезлаштиради.\nГуруч таркибида умуман туз бўлмаганлиги сабабли уни юрак қон-томир, буйрак етишмовчилиги касалликлари бор бўлган ҳамда ортиқча вазндан қутулишни истаган кишиларга ҳам озуқа сифатида тавсия этилади.\nГуруч ҳақида қизиқарли маълумотлар:\n. Инсон 7-8 минг йил илгари гуруч етиштиришни бошлаган.\n. Ҳар йили Ер юзида 500 миллион тонна гуруч етиштирилади.\n. Бир килограмм гуруч етиштириш учун 5000 литр сув сарфлаш керак бўлади.\n. Шимолий Америкада шоли самолётлар ёрдамида, Осиёнинг баъзи жойларида эса қўл билан экилади.\n. Бошқа бошоқли ўсимликларга нисбатан гуруч таркибида калий ва фосфор, углеводлар, витаминлар ва минерал моддалар кўп.\n. Шоли – ягона сувда ўсадиган асосий бошоқли ўсимлик.\n. Toyota – япон автомобили «ҳосилдор гуруч даласи» маъносини беради.\n. Қайнатилган илиқ гуруч сувида дурлар ювилса, рангги оқ ва жозибали даражада ялтироқ бўлади.\nГуруч саратонга қарши\nГуруч донлари крахмал моддасига бой бўлиб, боғловчи хусусиятга эга Шунга кўра, Уни ошқозон-ичак хасталикларига чалин ган беморлар хотир жам истеъмол қилишлари гастрит, ошқозон-ичак ва ўн икки бармоқ ярасидан азият чекадиган беморлар учун кони шифо. Гуруч қайнатмаси диарея (ичкетар), дизентерия (ичбуруғ) касалликларида яхши ёрдам беради. Гуруч кепагини қайнатиб ичиш ичак саратонининг олдини олади\nГепатит (сариқ) касаллигида фақат гуруч билан сариёғ ейилади.\nҚандли диабет касаллигида қора ловиядан 250 г, ошқовоқдан 250 г, гуручдан 150 г олиб қайнатиб умоч қилиб ичилади.\nТери касаллигида гуруч унини қовун суви билан аралаштириб суртсангиз, бадандаги оқ доғлардан қутуласиз.\nЧечак касаллиги етилганда ва уни қуритишга киришилганда, чечак тошган беморни гуруч, тариқ ёки арпа унларининг устига ётқизиш фойдалидир.\nЖиғилдон қайнашини даволашда мастава ҳам муҳим аҳамиятга эга. Тайёрлаш: гуручни илиқ сувда ювиб, 5-6 соат мобайнида ивитиб қўйилади. Сўнгра мантиқозон патнисига дока ёпилиб, устига гуручни ёйиб, юмшагунга қадар буғланиб пиширилади. Аввал ажратиб қўйилган зардобни қозонга солиб, устига пиёз, сабзи, ҳамда ёғли гўштдан тайёрланган қийма солиниб, маълум вақт мобайнида қайнатилади. Сўнгра пишган гуручни қўшиб яна бир оз қайнатилади. Ёз пайтларида зардобнинг ҳар бир литрига 1 ош қошиқдан асал солиб қайнатилади ва шишаларга қуйилиб, салқин жойда сақланади. Кейин яхна ичимлик сифатида ичилади.\nОлимларнинг фикрига кўра, «мастава» гуруч, гилос катталигида тўғралган гўшт, пиёз ва сабзини қатиқ зардобига солиб тайёрланган. Ҳақиқий мастава ана шу бўлган. Бу таомни табиблар меъда-ичак тизими буйрак ва бошқа касалликларда доимий парҳез таом сифатида тавсия қилишган.\nТок оши керакли масаллиқлар: 1кг гуруч, 500 г қўй гўшти, 500 г сабзи, 4-5 бош пиёз, туз ва зираворлар таъбга кўра олинади. Ҳар порциясига 12-15 донадан коваток ҳисобига 60-70 дона ток барги керак бўлади.\nБаҳорий қувватий таом\nКеракли махсулотлар – тўрт дона шолғам,бир стакан гуруч,бир ярим стакан сметана,тўрт ош қошиқ сариёғ,кўкатлар,туз ва табга кўра мурч.\nТайёрлаш усули-пўсти арчилган шолғом пишгунча қайнатилади,ўзаги олиб ташланади ва ичига майда тўғраб қовурилган пиёз,қайнатилган гуруч солинади.Устига сметана куйилади,шакар сепилади.Қирғичдан ўтказилган пишилоқ қўшиб газ духовкада қўйилади.таом пишгач юзига кўкатлар сепиб дастурхонга тортилади.\nАбдуқодир Саттаров-МАЛҲАМ ҳалқ табобати маркази рахбари.\nМурожат учун тел +998-91-611-0-611\nМ. Хўжамуродова: ”Гуруч ҳам озуқа ҳам даво”\nЎ.Ҳасанов: ”Маданий ўсимликларнинг келиб чиқиши”\nА.Саттаров: ”Дард кўп-давоси ундан кўп”.\nPublished on februari 24, 2013 · Filed under: Тиббиёт;\nKommentarer inaktiverade för Гуручнинг шифобахш хусусиятлари


27 ноябрь, 2020, 22:58\nТеглар:ФК Андижон | ФК Қўқон-1912 | Суперлига\nВодий дербиси олдидан.\nCoca-Cola Суперлиганинг 25-турида водий дербиси номи остида “Андижон” ҳамда “Қўқон-1912” жамоалари ўртасида муҳим ўйин бўлиб ўтади.\nМайдон эгалари Суперлигада жон сақлаб қолиш учун курашаётгани боис ғалаба уларга сув ва ҳаводек зарур. Беллашув олдидан “Андижон” етакчиси Фарҳод Бекмуродов sports.uz сайтига қуйидагиларни айтди:\n- Мураббийларимиз АГМКга қарши учрашув ортда қолганини, энди “Қўқон-1912” билан ўйинга жиддий тайёрланишимиз кераклигини тушунтирди. Мухлисларимиз кўз ўнгида ғалаба қозонишимиз муҳим эканини таъкидлаб келяпти.\nТўғри,”Қўқон-1912” кучли ўйин кўрсатяпти. Лекин биз ўз майдонимизда тўп сурамиз ва ғалаба қанчалик зарурлигини билиб турибмиз. Жамоамиздаги муҳит ҳам яхши, ҳамма бир-бирига ишонади.\nДерби эса ўз номи билан дерби. Бунда кимнинг нечанчи ўриндалигини фарқи йўқ. Жамоалар майдонда ҳар бир қарич ер учун қаттиқ курашишади. Мураббийларимиз танлаган тактикани тўғри бажаришимиз керак. Ғалаба қозониш орқали мураббийлар, раҳбарлар, мухлислар ва оила-аъзоларимизни хурсанд қиламиз, деган умиддаман, - деди Бекмуродов.\n"Қўқон-1912"нинг тайёргарлиги давом этмоқда. "Нефтчи"дан футболчи таклиф қилинди\n"Қўқон-1912" ҳам машғулотларни бошлади, таркибда эса янгилар бор


Андижонда янгиланган жарроҳлик бўлими иш бошлади\n19.01.2018 17:26 0 437\nАндижон давлат тиббиёт институти клиникасининг жарроҳлик бўлимлари капитал таъмирдан сўнг фойдаланишга топширилди. Бу ҳақда сайтимизга вилоят ҳокимлиги матбуот хизмати хабар берди.\nЯнги йил бошидан вилоятда соғлиқни сақлаш соҳасини ривожлантириш борасида жиддий қадамлар ташланди. Жумладан, вилоят халқига муносиб совға ўлароқ, Республика ихтисослаштирилган кардиология илмий амалий маркази Андижон филиалининг янги бинолари дастлабки қисмлари ишга тушди.\nҲомиладор аёлларни тўлиқ бепул, чуқур тиббий текширишга мослаштирилган давлат тиббий муассасаси — Андижон вилояти Она ва бола скрининг марказининг тўлиқ янги реконструкция қилинган биноси фойдаланишга топширилди.\nТадбирда вилоят ҳокими Шуҳратбек Абдураҳмонов иштирок этди.\nАндижон скрининг маркази


Назарбоев Ақтўбедаги терактларга алоқадор шахсларни йўқ қилишни буюрди\n13:14 / 08.06.2016\nҚозоғистон президенти Нурсултон Назарбоев Миллий хавфсизлик қўмитаси раиси Владимир Жумаканов билан учрашди. У давлат раҳбарига Ақтўбе вилоятидаги аксилтеррор операция натижалари ҳақида ҳисобот берди. Бу ҳақида 8 июнь куни Қозоғистон президентининг расмий сайтида маълум қилинди.\nНазарбоевнинг маълум қилишича, махсус хизмат ходимлари минтақадаги терактга алоқадор кишиларнинг шахсини аниқлашган.\n"Жиноятчиларнинг барчасини қўлга олиш керак. Қуролли қаршилик кўрсатилган тақдирда йўқ қилинсин. Ҳамма иштирокчилар қатъий жазоланиши шарт", - дея таъкидлади у.\nМиллий хавфсизлик хизмати раиси президентга 13 нафар экстремистнинг йўқ қилингани, 14 нафарининг яралангани ва яна 6 кишининг қидирувда эканлигини маълум қилди. Жумаканов шунингдек ҳужумга тайёргарлик жараёнида 20 кишининг ундан воз кечганини билдирди. Хавфсизлик кучлари уларнинг шахсини аниқлаб, сўроққа тутишган.


Франция “Мистрал”лар учун олинган 785 млн еврони Россияга қайтаришга тайёр\n09:08 / 15.05.2015 2270\nФранция Россия билан тузилган шартномани бекор қилиб, “Мистрал”лар қурилиши учун олинган 785 млн еврони қайтаришга тайёр. Бу ҳақда “Коммерсантъ” газетаси хабар бермоқда.\nНашрга маълум бўлишича, Париж вертолёт ташувчи кемалар етказиш бўйича шартномани бекор қилиш юзасидан ҳужжат лойиҳаларини тайёрлаб, уларни Москвага юборган. Россия мутасаддилари ҳужжатларни кўриб чиққач, муросага эришилиши кутилмоқда.\nТахмин қилинишича, Россия кемаларни учинчи томонга сотишга ёзма рухсатнома бергандан сўнг ўз пулларини қайтариб олади. Аммо, Россия кемалар қурилишига ва шу билан боғлиқ ишларга 1.163 млр евро сарфлаганини даъво қилмоқда; у Франция кўрсатилган миқдордаги пулни қайтармагунга қадар реэкспортга ёзма рухсат бермайди.


Бугунги вебинар меҳмонлари – Ҳилола Муминова ҳамда Раъно Ҳамидова.\nҲилола Муминова – BDG (Business Development Group) маркетинг мактаби асосчиси ва директори, кичик ва ўрта бизнесни самарали бошқариш бўйича маслаҳатчи, CAMCA дастури номзоди, GES - Global Enterprenueral Summit 2017 да Ўзбекистон номидан иштирок этган, British Amerikan Tobakkоda Марказий Осиё ва Кавказ мамлакатлари тренинг кординатори.\nРаъно Ҳамидова – "Anglesey Food" MЧЖ XK ўқув маркази раҳбари, истеъдодларни бошқариш бўйича мутахассис, потенциал баҳолаш ва инсон капиталини ривожлантириш бўйича мутахассис, мураббий, e-learning бўйича эксперт.\nКейс чемпионати иштирокчилари учун иш берувчи билан суҳбатга тайёргарлик қилиш тўғрисида вебинар ўтказади. Ўтказиб юборманг. Барча жамоа сардорлари вебинарда иштирок этишлари мумкин. Бизни YouTube да ҳам кузатиб боринг.\nВебинар аввалида Академия раҳбарияти томонидан Кейс чемпионати иштирокчилари саволларига жавоб берилади.\nВебинар тили: ўзбек тили


Осмон остидаги музей | Ўзбекистон "Адолат" социал-демократик партияси\n23 Октябрь, 17:59 • Бухоро вилояти, Депутат минбари, Янгиликлар • 223 марта кўрилди • Комментариев к записи Осмон остидаги музей нет\nБухоро – қадимий ва навқирон шаҳар дея тилга олинувчи бу шаҳар, кўплаб олим-у фузалолар, шаҳар меҳмонларининг эътирофига сазовор бўлган. Дарҳақиқат, мамлакатимизда мустақиллик йилларида республикамизнинг барча вилоятлари қатори Бухоро шаҳрининг ҳам кўркига кўрк, чиройига чирой қўшилди. Айниқса, туризм ва шаҳарсозликни ривожлантиришга, шунингдек, шаҳримиз меҳмонлари учун қулай ва замонавий шароитлар яратишга алоҳида эътибор қаратилди.\nЎзбекистон Республикаси Президенти томонидан жорий йилнинг май ойида “2017-2019 йилларда Бухоро вилояти ва Бухоро шаҳрининг туризм салоҳиятини жадал ривожлантириш чора-тадбирлари тўғрисида”ги қарорининг имзоланганлиги ҳам шаҳримиз тараққиёти йўлида хизмат қилиб келмоқда. Айни мана шу қарор ижросини таминлаш мақсадида Бухоро шаҳрида кенг кўламли ишлар олиб борилмоқда. Жумладан, йўллар таъмирланиб, тарихий обидаларнинг баъзилари қайта реконструкция қилинмоқда, янги ва замонавий уйлар сони кўпайтирилмоқда, юртимиз мемонлари учун замон талабига жавоб берадиган ва қадим Бухорони ўзида акс эттирган бозорлар барпо этилмоқда. Бу эса Бухоро учун яна бир янгилик, десак, муболаға бўлмайди.\nШу билан бирга яқинда шаҳримизда “Бухоро шаҳри куни” фестивали ўтказилди. Ушбу фестивалда Ўзбекистон “Адолат” СДПнинг Бухоро вилоят, туман ва шаҳар Кенгаши ходимлари ҳам иштирок этди. “Боқий Бухоро” монументи пойига гул қўйиш тадбирида қатнашганлиги партия ходимлари дилига завқ бағишлади.\nУшбу фестивал доирасида илмий-амалий конференция, “Мен Бухорони севаман” марафони ўтказилди, савдо ярмаркалари ташкил этилди. Намойиш этилган расмлар кўргазмаси, фото ва видеороликлар кўрик-танлови, миллий ҳунармандчилик мактабларининг маҳорат дарслари, фольклор жамоаларнинг чиқишлари, концертлар барча бухороликлар, шаҳримиз меҳмонларига кўтаринки кайфият бағишлади.\nТўғри, шаҳримизда ўзига хос, бир-бирига ўхшамайдиган фестиваллар жуда кўп ўтказилади. Аммо “Бухоро шаҳри куни” фестивали Бухоронинг барча гўзаллиги-ю, тарихи ва маданиятини ўзида мужассам этган ҳолда бошқа фестиваллардан ажралиб турди. Бу юртимиз аҳли хонадонида ўзгача қувонч олиб келди.\nхалқ депутатлари Вобкент туман Кенгаши депутати\nОсмон остидаги музей was last modified: Октябрь 25th, 2017 by matbuot\n« Тил – миллат кўзгуси Самарқандда депутат фуқарога “юкланган” 2 миллион сўмлик қарздорликни фош этди »


ФИТНАДАН ОГОҲ БЎЛАЙЛИК — Zamaxshariy.uz\nФИТНАДАН ОГОҲ БЎЛАЙЛИК\n14 октября, 2017 admin Без рубрики\nБугунги кунда ислом динини ўзларига ниқоб қилиб олиб, ислом номидан бегуноҳ одамларни қонини тўкаётган, болалар, қариялар ва аёлларни ўлдираётган кимсаларнинг қилмишлари эзгулик дини бўлган ислом динимиз таълимотларига мутлақо зид эканини бутун ислом оламининг кўзга кўринган уламолари таъкидлашмоқда.\nЎзларини қора байроқ остида ИШИД (ироқ ва шом ислом давлати) деб, кейинчалик эса “ислом давлати” деб номлаган ҳаракат Сурия ва Ироқ ҳудудларида амалга оширган ғайриинсоний шафқатсизликлари, динимиз кўрсатмаларига ва инсонийлик хислатларига ҳам зиддир. Аллоҳ таоло Қуръони каримда марҳамат қилади: “Бирор жонни ўлдирмаган ёки ерда (бузғунчилик ва қароқчилик каби) фасод ишларни қилмаган инсонни ўлдирган одам худди ҳамма одамларни ўлдирган кабидир. Унга хаёт бахш этган (ўлимдан қутқариб қолган) одам эса барча одамларни тирилтирган кабидир.” (Моида сурасида 32-оят). Улар эса жуда кўп бегуноҳ одамларни ўлдиришни ўзларига раво кўрдилар. Жабрланувчилар эса жангчи ҳам, ҳатто қуролланган ҳам эмас эдилар.\nШунингдек, Аллоҳ таоло фитна чиқаришдан одамларни тинчини бузишдан инсонларни қайтариб: “Одамлар ичида дунё ҳаётидаги гапи сени ажаблантирадиганлари бор. Улар қалбидаги нарсага Аллоҳни гувоҳ ҳам қилади. Ҳолбуки, улар ашаддий хусуматчидир. Ва бурилиб кетганда ер юзида фасод учун ҳамда экинларни ва наслни ҳалок қилиш учун ҳаракат қилади. Ва ҳолбуки, Аллоҳ фасодни хуш кўрмас”. (Бақара сураси, 205-оят)\nҚуръони каримда ер юзида фасод чиқариб бузғунчилик қилиш қораланган: “Аллоҳ сенга яхшилик қилганидек сен ҳам яхшилик қил. Ер юзида бузғунчиликни излама. Албатта, Аллоҳ таоло бузғунчиликни севмас”. (Қасос сураси 77-оят).\nШуларни эътиборга олганда, бугунги кунда ёшларимиз диний экстремистик окимлар фитнасидан огоҳ бўлишлари уларнинг ёлғон даъволарига учмасликлари ҳамда уларнинг таъсирига тушиб қолмасликлари зарур. Шуни назарда тутиш керакки, бундай ҳаракатлар республикадан ташқарига чиқиб ишлаётган меҳнат мигрантларини кўпроқ ўз таъсирларига туширишга интилишади. Баъзи ёшларимиз ўзларида мустаҳкам эътиқодлари йўқлиги сабаб экстремистлар таъсирига тушиб ташқи мамлакатларга чиқиб қурол кўтариб юрганлари ҳам ачинарли ҳолдир.\nБоғот тумани “Ғойиб бобо” жомеъ масжиди имом хатиби\nPrevious Post:ОИЛА БАХТ КАЛИТИ\nNext Post:ТИНЧЛИК-ОСОЙИШТАЛИК ЙЎЛИДА БАРЧАМИЗ ХИЗМАТ ҚИЛАЙЛИК


“Меҳнати халол”ларнинг чойчақаси қанча? — Kar24.uz\nЖурналистнинг касби шу. Жойи келганда кўз бўлади, керагида қулоқ…\nБозор оралаб юрар эканман, оддий, лекин ўйлантирадиган мавзудаги “кичкина жанжалча”га дуч келдим. Ҳамроҳимнинг, бу холат бозордаги оддий ҳоллигини айтиб тортқилашлари фойдасиз эди.Бор ҳаёл-у, нигоҳим шу томонда.Ўйлаб қолдим. Бир томондан тўғри айтаяпти: “Пулни кўчадан тепаётганимиз йўқ” – айнан ҳозирги замонда. Лекин, одамгарчилик жиҳатдан буям ҳақ. Бир тийин бўлса ҳам, болаларининг ҳаққида, ҳалол меҳнати. Очиғини айтганда, ўз атрофига “мухлислар”ини тўплай олган воқеага ўнгдан кўз, чапдан қулоқ бўлдим.\nҲалқимиз ғалатида, албатта яхши маънода! Рўзғори охирги томчисигача тугагач бозорга шошади. Ёки ойнинг ўртаси, бўлмаса охирида “меҳмон” бўладиган маошни кутади. Кейин-чи? Мажбур бўламиз, “бозорда нимадир қолдими?” каби ҳазилларни қўллашга.Олганлари қўли ва сумкасига сиғса ҳам, бир пайтнинг ўзида бозорни у бурчагидан бу бурчагини кўрадиган кўзларига сиғмайдиган одамларнинг иши бозорда кичкина аравасини, катта шов-шув билан олиб юрадиган аравакашларга тушади.\nЭнди бозор воқеаси сўзимни давом эттирса. Аёлнинг дарди нима экан десам, икки ойлик рўзғорни қилиб, икки қадам жой учун қимматга тушгани экан.\nЭсимда, Нукусдаги “Марказий кийим бозори”да такси қанча десам: “Юраверайликчи, босган километрга ҳисоблашамизда”-деганди, ҳотамтой амаки. Энди ўйлаб қолдим, балки аравакашлар ҳам юрган километри(ёки метри)га ҳисоблашишса қандай бўларкин? Ишсиз қолади дейсизми?Унда менда ҳам савол бор.Қачон биз катта бозордан фақат иккита нон билан кетамиз?\nШуни унутмаслик керакки, сизнинг чўнтагингизни бир бурчагини банд қилган арзимас 1000 сўм пул, кимнингдир дастурхонини тўлдирадиган нон ва яна кимнингдир икки букилиши ёки оғир заҳмати, сизнинг яна 2-3 йил соғ-саломат юришингизга сабабчи бўлади.\nҲар гал бозорга борганда аравакашга берган пулингизга рози бўлинг!\nPrevious 240 соат ёхуд антиқа бахт\nNext Сайловга соғлом рақобат билан киришамиз


16 май 2022, Тошкент вақти: 20:37\nОзодликка мурожаат қилаëтган ўзбекистонликларга кўра¸ мамлакатда емиши нон ва чойга қараб қолган оилалар¸ демакки болалар сони йил сайин ошмоқда.\n1 июн — Халқаро болалар куни Ўзбекистонда ҳам ҳар йили байрам қилинади.\nБу йил ҳам Ўзбекистон оммавий ахборот воситалари болаларнинг ижтимоий ҳимоясига маъсул ва талабгор ташкилотларнинг қатор тадбирларни уюштираётганидан, бу тадбирлар июн ойи ичида давом этишидан хабар қилмоқда.\nГазета ва журналлар саҳифалари ҳамда телеэкранларни юзи кулган болалар қиёфаси тўлдирган бир кезда Ўзбекистонда болаларнинг ижтимоий ҳимояси бугунга келиб қай аҳволга тушди, деган саволни яна ўртага қўйдик.\nАйнан “Қай аҳволга тушди?” дея савол қўйишга мажбур бўлдикки, кейинги ойларда болаларнинг ижтимоий ҳимояси аҳволи борасида Озодлик таҳририятига фақатгина ташвишли хабарлар келмоқда.\nБу хабарлар эса:\n- 2 ёшдан ошган болага,\n- оилада учинчи фарзанддан кейингиларига,\n- ота-онаси ишсиз бўлган болаларга,\n- отаси Россияда мардикор бўлган болаларга,\n- ҳовлисида битта машинаси бўлган оиланинг фарзандларига нафақа пуллари берилмайди, деган мазмундадир.\nСўнгги кунларга келиб эса туғиш ëшидаги аëллари бичилишига қаршилик қилаётган оилаларнинг фарзандларига нафақа пуллари берилмаслиги ҳақида Озодликка кетма-кет дараклар келмоқда.\nАлбатта, бу таxлит хабарлар ичида пора беришни истамаган оилаларнинг болаларига ҳам нафақа пули йўқ, деган арзу-шикоятлар ҳам кўп бўлди.\nБу каби хабарлар ортидан ҳосил бўлган манзарани тасаввур қилишга уринар эканмиз, “У ҳолда Ўзбекистон ҳукумати қай тоифа болаларни ижтимоий жиҳатдан муҳофаза қилмоқда¸ бугун кимнинг боласи нафақа пули олаяпти?” дея пайдо бўлган табиий савол билан дастлаб, бири 2 ва яна бири 5 фарзандни тарбия қилаётган оила бекалари суҳбатлашдик.\nБиринчи қаҳрамонимиз Карима опанинг оиласида 2 нафар — бири 2 ёшу олти ойлик, яна бири эндигина туғилган чақалоқ бор. Бу аёлнинг сўзларига кўра, унинг тўнғич набирасига икки йил давомида нафақа пули тўланган. Аммо шу кунларда бу оиладаги икки болага ҳам давлатдан ҳеч қандай ижтимоий ёрдам келмай қўйган.\nКарима опа: Нимага деганда¸ ишламаган одамга давлат тарафидан ҳозир деярли ëрдам бўлмаяпти. Фақат бюллетен пул¸ суюнчи пул вақтинча¸ қачонки дадаси ҳам¸ онаси ҳам вақтинчалик ишсиз бўлса¸ ëрдам тариқасида ўша суюнчи пулни беради. Уни район Ижтимоий таъминот бўлими тўлайди. Суюнчи пули 75 минг. Суюнчи пулдан ташқари икки ëшгача бўлган болаларга ҳар ойда 75 мингдан пособие бор. Агар отаси бирор жойда ишлаëтган бўлса¸ у олади. Энг кам иш ҳақининг қанчадир миқдори¸ ҳозир эсимда йўқ¸ шу тўланадида.\nОзодлик: Иккита ëш бола бор-а?\nКарима опа: Ҳа.\nОзодлик: Ўшаларга бемалол пособие ололдингларми?\n- Пособие 50 мингдан эди. Энди кўтарилиб 75 минг бўлди. Икки йил бадалда олди¸ дейди Карима опа.\nБу аёлнинг сўзларига кўра, ҳозир Ўзбекистонда расман ишсиз оилаларнинг фарзандларига нафақа пули йўқ. Шу кунларда бу аёл набираларига нафақа пули олиш учун ўғли ёки келинини ишга жойлаштириши керак. Бундан ташқари, яна нафақа пули оладиган болалар сонига чегара белгиланган, дейди Карима опа.\nНавбатдаги суҳбатдошимиз Наргиза опанинг 5 фарзанди бор. Каттаси 18 ёшда, кичиги 7 ойлик. Бу аёл ҳам шу кунларда бирорта фарзандига нафақа пули олмайди.\nНаргиза опа: Болалар пулини олмайман¸ умуман олмайман. Шунақа дейишганда. “Иложи йўқ сизларга” деган. Энди одамлар тўғирлаб¸ ҳалиги қилиб олади. Ўшанга ортиқча гап-сўз кўпайтириб нима қиламиз¸ деб индамай қўя қолдик.\nОзодлик: Бешта болани катта қилишнинг ўзимас. Шу пулга эҳтиëжингиз йўқми¸ бориб талаб қилиб олсангиз?\nНаргиза опа: Эҳтиëжим бор. Нимага бўлмас экан? Талаб қилсангиз¸ барибир нимада¸ йўқку. Бермаслиги аниқ¸ равшан. Шунинг учун ҳаракат ҳам қилмаганмиз.\nОзодлик: Мана бугун 1 июн. Болаларни ҳимоя қилиш куни. Бешта бола билан ўтирибсиз. Болаларингизга давлат томонидан қанақадир ҳимояни ҳис қилаяпсизми?\nНаргиза опа: (кулиб) Унақа нарсалар йўқ. Бизнинг қўшниларимизнинг оладиганлари ҳам бор. Кимидир ишлайди. Шунақа нима бўлса¸ бераверади. Давлат ишхонасида ишлайдида. Кўпчилиги ишлайди¸ улар олаверади.\nОзодлик: Энди ишлаганнинг боласига пособие бор¸ ишсизнинг боласига пособие йўқ бўлиб чиқаяптими?\nНаргиза опа: Ҳа.\nОзодлик: Бу мантиқсизмасмикан? Балки нотўғри тушунгандирсиз? Бир суриштириб кўрмадингларми?\nНаргиза опа: Йўқ¸ суриштирганман. Мана бешта болам бор. Ҳар сафар нимасини қилардимку. Йўқ дейишганда.\nОзодлик: Ўзи ҳозир битта болага қанча беришини биласизми?\n- Икки ëшгача 75 минг дейишди. 18 ëшгача 18 мингмикан¸ 20 мингмикан шунақа¸ дейди Наргиза опа.\nНаргиза опа, шунингдек, ишсиз оилаларга бериладиган суюнчи пулларини ҳам олмаганини, боиси, оиласининг битта автомобили борлиги учун муҳтож оила эмас, деб топилганини ҳам қўшимча қилади.\nОиласида ёш болалари бўлган ҳар икки қаҳрамонимиз бу болалар учун давлатдан нафақа пули олаётгани йўқ. Сабаби, оила боқувчилари биринчидан ишсиз, иккинчидан эса ишсизлигига қарамасдан муҳтож, деб топилмаган.\nРасмий маълумотларга кўра эса Ўзбекистонда кам таъминланган, оиласида ногирон фарзанди бўлган ҳамда тўлиқсиз оилаларнинг 2 ва 16 ёшгача бўлган болаларига, даромади қандай бўлишидан қатъий назар нафақа берилиши лозим. Қолган ҳолатларда эса фарзанд дунёга келган оиланинг муҳтожлик даражасига кўра, нафақа пули тайинланади. Яъни, ҳар бир оила даромади жон бошига тақсимланганда, ўртача энг кам иш ҳақининг бир ярим баробаридан оз бўлса, бу оила муҳтож, деб топилади.\nОзодлик суҳбатлашган ўзбекистонлик оналарса¸ айнан, муҳтожлик даражаси белгиланадиган ва аҳолининг аксар қисмини ташкил қиладиган ишсиз оилаларнинг фарзандларига бериладиган номи бору, асли йўқ нафақадан гапирмоқдалар.\nАйни соҳага масъул Меҳнат ва аҳолини ижтимоий ҳимоя қилиш вазирлигининг бу борадаги саволларимизга жавоб берган, аммо, исми-шарифи ошкор қилиниши ва овози ёзиб олинишини истамаган расмийларидан бири вазиятга оид йиғилиб қолган баъзи саволларимизга жавоб берди.\n1 саволимиз табиийки, бугунги ёш болали оилаларнинг муҳтожлик даражасини белгилайдиган мезонлар ҳақида бўлди.\n- Фарзанди бор оила, аавало, даромадни кўрсатувчи ҳужжатларни тақдим қилади. Бизда ўртача энг кам иш ҳақи, деган тушунча бор. Яъни, оила мурожаат қилган кундан эътиборан охирги бир йил ичида белгиланган энг кам иш ҳақлари қўшилади. Масалан, йил бошида 33 минг, ўртасида 35 минг ва ҳозирга келиб 37 минг бўлган, дейлик. 12 ойлиги қўшилади ва 12 бўлинади. Ана шу ҳосил бўлган сумма қўпол ҳисоб-китоб қилинса, 47 минг сўм бўлди, дейлик. Оила даромади жон бошига тақсимланганда ўша суммадан ошса нафақа пули берилмайди, деди вазирлик расмийси.\nБоқувчиси ишсиз бўлган оилаларнинг муҳтожлик даражаси қандай белгиланади, дейилган саволга эса вазирлик расмийси шундай жавоб берди.\n- Бизда расман ишсиз, аммо, норасмий секторда ишлайдиган оилалар бор. Улардан мурожаат тушса, аввало иш таклиф қилинади. Бизда иш йўқ, иш йўқ, дейишади. Бу нотўғри. Иш бор. Масалан, маоши 150-160 минг сўм бўлган иш ўринлари бор. Аммо, бу ойликни кам деяётган оилалар 35-40 минг сўмлик нафақа пули учун талашади. Бизда иш бор. Шунинг учун биз аҳолига аввало иш таклиф қиламиз ва кейин муҳтожлик даражасини кўриб чиқамиз, деди вазирлик расмийси.\nАммо, муҳтож оилаларга белгиланган чеклов ҳақида нима дейсиз, деган саволимизга эса вазирлик расмийси “Бу Молия вазирлиги томонидан белгиланган”, дея қисқа жавоб берди.\nОдатдагидек, болалар нафақа пулининг бола эҳтиёжига етиш-етмаслиги, нафақа пули оладиган ва давлатнинг ижтимоий ҳимояси олаётган болалар сонининг йилдан-йилга камайиб бораётгани каби ва ҳоказо муаммолар юзасидан берилган саволлар расмийлар томонидан яна очиқ қолдирилди.


Тил номуси – Jurnalist\nR S2020-04-11T10:27:42+05:0011 Aprel, 2020|Умумий янгиликлар|\nТил — миллий ғуруримиз\nБир муддат аввал хизмат сафари билан Нидерландияда, аниқроғи, Гаага, Амстердам шаҳарларида бўлдик.\nНидерландлар, умуман, Европа халқларининг тил муҳофазаси учун қатъияти ва жонкуярлигидан ибрат олиш керак. Масалан, Гаагада мен инглиз тилида ёзилган бирор пешлавҳа ёки жой номини кўрмадим (Амстердамда бироз бор). Бўлмаса, қанча халқаро ташкилотлар бош қароргоҳлари ва элчихоналар жойлашган, турли давлатлар делегациялари қадами узилмайдиган шаҳар.\nИнглиз тилини билмаган маҳаллий аҳолини учратмадим, инглизча гапирсангиз, ҳамма жавоб қайтаради. Лекин асосий мулоқот нидерланд, яъни голланд тилида. Бизга ҳамроҳлик қилган элчихона ходими айтганди: “Нидерландлар янаям тил борасида демократ. Бельгияликлар ёки французлар… Бай-бай-бай, инглиз тилини билади, аммо инглизча гапирсанг ҳам французча жавоб қайтариб тураверади. Айниқса, уларга ишинг тушиб борсанг. Кейин мен ёзма гаплаша қолайлик, деб электрон почтамни бераман. Улар электрон почтага ҳам французча ёзади, гугл-таржимондан ўгириб оламан. Келганимга 2 йил бўлди, аста-аста французчани ҳам ўрганяпман”.\nЕвропа халқлари бир иттифоқ таркибида, орасида чегараси йўқ, худди биз қўшни вилоятга боргандек бир-бирларининг мамлакатларига ўтиб-қайтиб юришади. Бундай шароитда кучли тиллар майдаларини еб юбормаётганининг, жадал иқтисодий, сиёсий интеграция манзарасида миллий хослик — ўзлик сақланиб қолаётганининг асосий сабаби нима? Миллатнинг характери!\nҚаранг, ҳеч ким қонунлар чиқармаяпти, мажлислар ўтказмаяпти, назорат қилмаяпти, махсус органлар тузмаяпти, бюджет пулини сарфламаяпти. Шунчаки, она тилида гаплашяпти! Бизга шундай характер етишмаяпти. Буни раҳматли Маҳмуд Саъдий “тил номуси” деганди.\nОдам ўз она тилини қандай унутади ёки қандай сақлаб қолади?\n1-ҳолат: Нидерландияда миллати қозоқ, ҳозир у ерда муқим яшайдиган бир инсон билан танишиб қолдим. Қозоқ тилидан ташқари инглиз, турк ва нидерланд тилларида эркин сўзлашади. Оилада набираларим ҳам қозоқча гаплашади, деди. Қозоғистоннинг қаеридан келгансиз, деган саволга аниқ жавоб бера олмади. Мен Қозоғистонда туғилмаганман, катта бобом бундан 130 йил аввал Қозоғистонни тарк этган, аввал Туркияга, кейин Европага келган, деди. Ўзининг қайси уруғданлигини ҳам айтди. Қаранг-да, бобоси қайси вилоятданлигини билмайди, аммо уруғи ва тилини билади, яъни ўзлигини ҳудуд билан эмас (маҳаллийчилик қилмай), тил ва уруғ билан бирликда идентификация қиляпти. Қолаверса, рус босқинигача бўлган муддатда, ҳали истило этилмаган онгини ва ўзлигини олиб чиқиб кетган инсон бу хотира ва анъаналарини генлари орқали авлодларига қолдирган ва авлодлар уни шараф билан сақлаб келмоқда.\n2-ҳолат: Эссекс университети тадқиқотчиси, лингвист Моника Шмидт тилни йўқотиш муаммолари билан шуғулланади. У Германияни ўтган асрда тарк этган яҳудийларнинг немис тилини унутиш даражасини ўрганганда, қизиқ ҳолатга дуч келган.\nГерманияни фашизм давригача тарк этиб, АҚШ ва Британияда жойлашган яҳудийлар немис тилини унутмаган. Фашизм қатағонлари туфайли Германияни тарк этганлар эса немис тилини унутиб юборишган. Чунки улар учун немис тили ёмон хотиралар, қатағон, талон-тарож билан уйғун эди. Ушбу ҳолат инсоннинг тилга муносабати ўзини мансуб кўришни истаган (ёки истамаган) тарих, миллат ва мамлакатга муносабати билан чамбарчас боғлиқлигини кўрсатади.\nЎзбек тилининг шунчаки адабий тил эмас, тафаккур тарзи ва мулоқот қуроли сифатида яшаб қолиши ва ривожланиши, табиийки, фуқароларнинг ўзлигига содиқлиги, юртига муҳаббати ва миллат сифатида ўзини борича қабул қила олиши, бу билан фахрланишига боғлиқ тушунчадир.\nҚайси тилда ўйлашимиз — бизнинг танловимиз!\nТунов куни “Муносабат” кўрсатувига борганимда, айримлар: “Нима учун бизда пешлавҳалар кўпи ўзбек тилида эмас? Қонун чиқариб, буни мажбурий қилиб қўйиш керак!” деган фикрларни айтди. Бу фикрларда жон бор, аммо 100 фоиз тўғри гап эмас.\nАввало, жон бор томонини айтсам. Бизнинг “Реклама тўғрисидаги” қонунимиз таҳрирталаб, яъни тил масаласида. Қонуннинг 5-моддасида “Ўзбекистон Республикаси ҳудудида реклама Ўзбекистон Республикасининг давлат тилида ёки реклама берувчининг хоҳишига кўра, бошқа тилларда тарқатилади”, дейилган. Мана шу “ёки” боғловчиси туфайли рекламани ўзбек тилида бериш мажбурийлиги йўқолади, яъни реклама берувчи истаган тилида уни тайёрлаши ва тарқатиши мумкин. Ҳозир ушбу моддани ва қонунчиликдаги шунга ўхшаш нормаларни таҳрирлаш тўғрисида ҳужжат лойиҳаси ишлаб чиқилмоқда. Эндиликда реклама матнларининг ўзбек тилида бўлиши мажбурий ва бошқа тилларга таржимаси ихтиёрий, деб белгиланиши мумкин.\nТалабнинг нотўғри томонига келсак. Ташқи ёзувлар, пешлавҳалар — булар фақат ташқи реклама матнлари, дегани эмас. Улар орасида хусусий ташкилотлар номлари, бренд номлари ва ҳоказо тадбиркорларга оид номлар ҳам борки, уларни қонун билан мажбурлаб, фақат давлат тилида ном қўясан, дейиш ҳуқуққа мос келмайди. Масалан, тадбиркорни олайлик, у ўз қизининг исмига ширкатини “Виктория” деб номлагиси келса, номлайди. Унинг бу ҳуқуқини чеклаб бўлмайди. Бу тадбиркорлик фаолиятига ноқонуний аралашув бўлиши мумкин. Демак, масала ечимини фақат мажбурлаш ва ҳужжат қабул қилишда кўрмаслик керак. Болтиқбўйи, Кавказ ва Кавказорти мамлакатларида пешлавҳалар ва номлар фақат ўша мамлакат тилида ёзилади-ку, деган аргумент келтиришди. Аввало, “фақат” эмас, истиснолар бор. Ҳамма гап меъёрда ва бизда бу меъёр тилимиз зарарига бузилгани рост. Лекин асосий жиҳати — ўша мамлакат аҳолисини ҳеч ким шу тилда номлайсан, деб мажбурламаган, бу уларнинг ОНГЛИ ТАНЛОВИ!\nНима учун тадбиркор ўзи асос солган брендга, масалан, “Бонито”, “Фрателли cаса” ёки “Нестуан” деб ном беряпти? Чунки у шундай номласам, менинг маҳсулотим чет элникидек туюлади ва харидоргир бўлади, деб ўйлайди. Харидор эса чиндан ҳам ажнабий номларга ўч, чет элники яхши, деб ўйлайди. Ваҳоланки, масалан, “Алвон”, “Ҳамза” деган брендлар ҳам бозорга муваффақиятли кириб боряпти-ку.\nНейминг (номлаш) борасида тавсия ва тарғиботдан ортиқ қуролимиз йўқ. Биз бундан самарали фойдаланишимиз керак. Балки хусусий тадбиркорлар учун “номлар банки” тузиб берармиз (Тошкент давлат ўзбек тили ва адабиёти университетида шундай лойиҳа устида иш олиб борилаётганидан хабарим бор). Маҳсулот сотиб олаётганда унинг миллий номланганидан қочмасмиз, аксинча, шунақасига интилармиз.\n“Инсон қайси тилда ўйласа, шу миллатга мансубдир”, деган экан машҳурлардан бири. Таниқли нотиқ Раҳимбой Жуманиёзов “Мен тилларда сўйлайман-у тилда ўйлайман”, дейди. Яъни қанчалик кўп тил билмасин, инсон онгида бир тил устун туради, ўша тилда ўйлайди. Қайси тилда ўйлаб, қайси миллатга мансуб бўлишни унинг ўзи танлайди.\nТилимиз олдида турган муаммолар фақат нейминг, пешлавҳа, ташқи рекламадангина иборат эмас. Асосий муаммолар чуқурроқда, албатта. Бу давлат ташкилотларида иш юритишдан тортиб, қонун лойиҳаларини давлат тилида тайёрлашгача, атамашуносликнинг ривожланмаганидан тортиб, давлат тилида сифатли контент камлигигача, ўзимиз ўзбекча ўйлаб туриб, фарзандларимизга дунёни бошқа тиллар орқали танитаётганимиздан тортиб, ўзбек тили таълимининг йиғилиб қолган муаммоларигача…\nХуллас, бу муаммоларни аниқлаш, тан олиш, тизимлаштириш ва аниқ режа асосида улар устида иш бошлаш вақти келди.\nФақат бир нарсани унутмаслик лозим — давлат тилига эътибор асло бошқа тилларни камситиш, бошқа тилли юртдошларимизнинг ўз она тилида мулоқот қилиш ҳуқуқига дахл қилиш дегани эмас. Мавзуни шу томон буриб, турли фитналар чиқишига йўл қўймайлик. Тил борасида эҳтиросларга берилмайлик. Ўзбек халқи бағрикенг, Ўзбекистон кўп миллатли мамлакат. Буни ҳаммамиз яхши англаймиз.\nАдлия вазирининг маънавий-маърифий\nишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчиси


Грузияда парламентнинг 9 депутати очлик эълон қилди\n01 декабр 2021, Тошкент вақти: 11:42\nДепутатлар очлик акциясини парламент биносида ўтказмоқда.\nГрузия парламентининг “Ягона миллий ҳаракат” мухолифат партиясидан сайланган 9 нафар депутати 14 ноябрь куни собиқ президент Михаил Саакашвилини қўллаб-қувватлаш мақсадида очлик эълон қилди.\nДепутатлар очлик акциясини парламент биносида ўтказмоқда. Улар 1 октябрда Грузияга келиши биланоқ “чегарани ноқонуний кесиб ўтиш”да айбланиб, қамоққа олинган Михаил Саакашвилини қамоқхона касалхонасидан шаҳар касалхонасига ўтказишни талаб қилмоқда.\nСаакашвили 1 октябрда ўзининг қамалишига норозилик сифатида очлик эълон қилган эди. У соғлиғи ёмонлашгани ортидан Тбилисидаги Глдан қамоқхонаси касалхонасига ётқизилган.\nУ Грузияга қайтгунига қадар мамлакат суди томонидан хизмат ваколатларини суиистеъмол қилишда айбланиб, сиртдан 6 йиллик қамоқ жазосига ҳукм қилинган эди.\n10 ноябрда эса Саакашвилига нисбатан яна бир суд жараёни бошланди. Эндиликда у 2007 йилда мухолифат митингини куч билан тарқатишда ва “Имеди” телеканалига кучишлатар тузилмалари ходимларининг бостириб киришида айбланмоқда.\nМухолифат Саакашвилининг қамалишини сиёсий мотивлар билан боғламоқда. Грузия қонунларига асосан Саакашвилини қамоқдан озод қилишнинг ягона йўли унинг амалдаги президент томонидан афв этилишидир. Аммо президент Саломе Зурабишвили Саакашвилини афв қилмаслигини билдирган.


Салла учун дорга тортилган олим (1-қисм) | Azon.uz - Ахборот-таҳлилий портал\n2343 22:45 16.07.2021\nЕвропада саноат инқилобининг вужудга келиши, усмонийлар салтанатининг XVIII аср ўрталаридан бошлаб саноат ва технологик соҳалардаги инқирози, Ғарбнинг ҳарбий жиҳатдан устунлиги ҳамда бир қанча ҳудудлардаги босқинчилик ҳаракатлари, шу билан бирга, усмонийлар салтанатининг XIX асрдаги ҳарбий муваффақиятсизликлари (Жазоир, Тунис, Миср ва Болқондан Кавказ ва Шимолий Африкагача бўлган улкан ерларни йўқотиши) – буларнинг барчаси усмонийлар давлатининг ижтимоий, маданий ва иқтисодий жабҳалардаги чуқур силкинишига олиб келди. Баъзи султонлар саноат, ҳарбий ва маъмурий янгиланиш жараёнлари билан ҳамқадам бўлишга ҳаракат қилдилар. 1839 йил Султон Абдулмажид I ҳукмронлигида ташкилотлар даври бошланган. Ушбу ташкилотлар аслида Европанинг саноат, ҳарбий соҳадаги ютуқларига қилинган реакция ва Мисрнинг исёнкор волийси Муҳаммад Али Пошо ва унинг ўғли Иброҳим олдидаги кетма-кет мағлубиятлар учун жавоб эди. Муҳаммад Али Пошо ва унинг ўғли Иброҳим Сурия ва Фаластин устидан бошқарувга эришган, ҳатто қўшинлари Онадўлининг маркази – Кўнягача етиб келган эди.\nБу вазиятда, Бернард Луис ўзининг “Янги Туркиянинг пайдо бўлиши” деб номланган асарида айтганидек: “Туркия XIX-XX асрда ё ўзини ўзи янгилаш, ёки йўқ бўлишга маҳкум эди”.\nТуркияда янгиланиш жараёни амалда давом этди, аммо бу жараён усмонийлар салтанати ичидаги жиддий воқеаларга, хусусан, 1875 йилда Султон Абдул Азизнинг ўлдирилиши ва жияни Султон Абдулҳамид II нинг ҳокимиятга кўтарилиши каби воқеаларга тўғри келиб қолди. Султон Абдулҳамид II парламент демократик тизимини жорий қилди. Ўша пайтда Европа жамиятларини ажратиб турадиган асосий хусусият мана шу эди. Миср 1866 йилда Ходив Исмоил парламенти билан ҳудди шундай йўл тутган эди. Аммо иккала тажриба ҳам узоқ давом этмади.\nСултон Абдулҳамид II шартли ёки парламент бошқаруви олти аср илгари пайдо бўлган усмонийлар давлатига мос келмаслигини ва ана шу олти аср мобайнида султонлик ва халифалик давлатлари ёки Европа амалдаги эски монархия услубида давлатни бошқарилганини англаб етди. У усмонийлар салтанатидаги мазҳаблар, миллатлар, ирқлар ва динлар турлича ҳамда катта географик ҳудуддаги ҳар-хил бўлган шарт-шароитлар, албатта, давлатнинг парчаланишига олиб келади, деб ҳисоблаган. Бу муаммонинг энг яхши ечими – салтанат асрлар давомида қарор топган “миллатлар” тизимига қайтиш деб биларди. Яъни ҳар бир тоифа ҳукмларда ўзининг фикрий ва диний асосларига қайтиши ҳамда сиёсий-ҳарбий масалалар эса империя маркази ва бош вазирларда қолиши керак деб ҳисобларди.\nЮқоридаги барча сабабларни эътиборга олган ҳолда Султон Абдулҳамид II парламентни тарқатиб юборди. Ҳақиқат шундаки, Султон Абдулҳамид II отаси Абдулмажид ва унинг акаси Мурод V дан ўзгача фикрлар эди. Туркиялик тарихчи Йилмаз Ўзтуна айтганидек: “Султон Абдулҳамид қадимий, шарқий, исломий усмоний турк анъаналарига риоя қилган ҳолда яшар эди. У фақат Ғарбнинг технологияси ва илмларини олиб келиш, Ғарб ҳаёт тарзига тақлид қилмасдан маданиятини ўрганиш керак, деб ҳисобларди”.\nАммо мана шу ўзгарувчан янгиланиш даврида яшаётган турк, курд, болгар, албан ва бошка ёшлар ғарбнинг ҳуррият ва либерализм ғояларидан таъсирланган эдилан. Улар тараққиёт ва фаровонликни ғарбнинг ҳуррият ва либерализм ғояларига боғлиқ деб билишарди. Айнан мана шу ёшлар ҳукмронлик тўлиқ Абдулҳамиднинг қўлида бўлишидан ва унинг Ғарбга нисбатан қарашларидан норози эдилар. Ҳарбий хизматчилар ва оддий аҳолидан иборат бу ёшлар XIX аср охири XX асрнинг аввалги ўн йилида “Ёш турклар” деб номланган уюшма туздилар. Бу уюшма Иттиҳод ва Тараққиёт партияси, Озодлик ва коалиция партияси, Либерал иттифоқ, Усмоний социал партияси, Араб ёшлар бирлиги ва бошқа ташкилотларни ўз атрофида жамлаган эди. Улар усмонийлар салтанатининг қолоқлигига сабаб ундаги маъмурий ва сиёсий коррупция деб билишарди.\nАйнан мана шу “Ёш турклар” уюшмаси Султон Абдулҳамид II га қарши қилинган инқилобнинг бошланиш нуқтаси эди. Бу инқилоб Султонни шартли парламент тузумини қайтаришга ва ўз йўлидан чекинишга мажбур қилди. Ҳарбийлар ва оддий халқдан иборат кўплаб инсонлар исломий ҳамда қадим усмоний тизим ва ғояларга қайтиш бошқарув ва бошқарув мувозанатидаги катта хавф деб ўйлашарди. Султон Абдулҳамидни қўллаб-қувватловчилар тўнтаришга қарши чиқдир, аммо 1909 йил апрелда инқилобчилар тезда Султонни ҳокимиятдан ағдаришга эришдилар.\nЎша кундан бошлаб усмонийлар салтанати “Ёш турклар”нинг тоталитар бошқаруви остидаги дунёвий диктатура тизимига ўтди. Кўп ўтмай мамлакат 1911 йилда италян, 1912 йилда болқон, 1914-1918 йилларда Биринчи жаҳон уруши каби кетма-кет урушлар гирдобига тушиб қолди. Бу урушдаги мағлубиятдан сўнг турклар ва усмонийлар қўшинининг баъзи бўлинмалари, шу жумладан, Отатурк, Юнонистон, Франция, Англия, Италия, Онадўлининг катта қисми ва бошқа ҳудудларнинг эгалланишига қарши бош кўтардилар. Охир-оқибат бу воқеалар 1923 йил 29 октябрда Туркия Республикасининг эълон қилиниши ва 1924 йил март ойида усмонийлар салтанатининг расман тугатилишига олиб келди. Иттиҳод ва Тараққиёт партияси ташаббусига кўра барпо этилган республиканинг диққатга сазовор томони шундаки, бу Туркия фақат туркларники бўлиб, араб ва бошқалар билан алоқа қилмас эди. Шунингдек, янги қурилган бу давлат ислом динига оид барча қадрятлар, шайхлар ва уламоларга қарши зимдан уруш бошлади. Шу сабабдан усмонийлар салтанатидаги энг катта шайхлардан бири, олим Мустафо Собрий (1954 йила вафот етган) Туркиядан чиқиб кетишга мажбур бўлиб, Европадан Ҳижозгача кўчиб юради ва охири Мисрда вафот этади.\nДиний уламоларнинг бошқа аксар қисми эса Отатурк бошчилигидаги республиканинг қонунларига зид фикрлари учун қамоққа ташланган ёки ўлдирилган. Туркия ўзининг маънавий меросидан, мусулмон қўшниларидан ажраб, жадаллик билан Европа томон интилар эди. Эндигина ташкил топган янги Туркиянинг қатағон қурбонларидан бири Шайх Муҳаммад Отиф Искилипий эди. У киши 1926 йил Отатурк ҳокимиятига қарши чиққани учун қатл қилинган эди.\nШайҳ Муҳаммад Отиф Искилипий ким эди? У киши айнан қандай сабабга кўра қатл қилинди? Бу ҳақда мақоланинг давомида.\nШайх Муҳаммад Отиф 1924 йилда ўзининг машҳур “Шляпа ва Европага тақлид” рисоласини ёзди. Бу рисолада Шайх Отиф Европага кўр-кўрона тақлид бўлгани учун салла ва дўппини ечиб, шляпа киймаслигини эълон қилган эди. Отатурк ва унинг тарафдорлари ушбу рисолатнинг моҳияти – салла ва дўппи Ислом шайхлари ва янги республикачилар ўртасидаги зиддиятга ишора деб тушундилар. Улар Европа шлаяпасини кийишдан бош тортган кишиларни жоҳил ва свилизациядан ортда қолган деб ҳисоблашарди. Аммо Шайх Искилипий баъзи масалаларда (саноат, илм, ҳарбий) Ғарбдан ўрнак олиш лозимлигини таъкидлаб мўътадил ва адолатли фикр билдирган эди: “Янгиликлар ким томонидан ўйлаб топилганига қарамай, кофирларми, суннийларми, шиаларми, умуман, ким томонидан жорий қилинган бўлса ҳам, ҳаммаси ёппасига мумкин ҳам, ҳаммаси ёппасига таъқиқланган ҳам эмас. Баъзи ижтимоий масалаларда мусулмон бўлмаган халқларга тақлид қилиш табиий ҳолат бўлиб, қишлоқ ҳўжалиги, саноат, қурол-аслаҳа каби соҳаларда улардан ўрнак олиш мубоҳдир. Баъзан эса бу соҳаларда улардан тажриба олиш вожиб ва ажралмас заруратга айланади”.\nШайх Отиф ва унинг тарафдорлари воз кечилмас ўзига хослик ва мақбул тақлид қилиш ўртасидаги чегарани шундай кўришган. Шайх Отифнинг бу қарашлари туфайли салла ва дўппи кийишни қўллаб-қувватловчи оммавий ҳаракат Онадўлининг турли томонларига тарқала бошлади. Тез орада бу ҳаракатларда ижтимоий инқилоб белгилари кўрина бошлади. Бу эса Отатуркчиларни ташвишга солиб қўйди ва қатъий чора кўришга ундади.\nШундай қилиб, “Шляпа қонуни”ни бузгани учун Шайх Отиф Искилипий, муфтий шайх Али Ризо ва бошқа ғарбга тақлид қилишдан бош тортган кишилар 1925 йил 7 декабрда ҳибсга олинди. Анқара мустақиллик суди уларни шошилинч равишда Туркиянинг шимолидаги Гиресунга жўнатди. Ушбу суд бошланишидан ярим йил олдин чиқарилган “Шляпа қонуни”га кўра, Шайх Искилипий ва Али Ризо кўпи билан уч йилга озодликдан маҳрум қилиниши керак эди. Лекин юқоридан – отатуркчилардан келган буйруққа кўра улар ўлимга маҳкум этилди. Ҳукм эса 1926 йил 4 февралда пойтахт Анқара шаҳридаги парламент яқинида амалга оширилган.\nШайх Отиф Искилипийнинг қатл қилиниши янги Отатурк ҳокимиятининг қатағон ва тоталитар тизимининг белгиларидан бири ҳамда биргина шляпа кийишни ёқламаган бўлса ҳам, Отатуркка қарши чикканларнинг аҳволи нима бўлишини қарши томонга кўрсатиб қўйиш эди.\nМуҳаммад Содиқ Абдуолимов таржимаси\nсалла дор олим Махсус\n3585 22:00 20.10.2020\nМуҳташам салла (“Маснавийдан ибратли ҳикоялар”)\n1876 22:00 18.06.2019


Россияда VII Халқаро Армия ўйинларининг очилиш маросими бўлиб ўтди — Sof.uz\nЖАҲОН 229,188,708 205,815,026 4,703,743\nРоссияда VII Халқаро Армия ўйинларининг очилиш маросими бўлиб ўтди\n24.08 20:10 116 Ўзбекистон\nКеча, 23 август куни, Россия Федерацияси Москва вилоятида жойлашган “Патриот” паркида йилнинг энг нуфузли халқаро ҳарбий мусобақаларидан бири бўлмиш VII Халқаро армия ўйинларининг тантанали очилиш маросими бўлиб ўтди, деб хабар бермоқда Мудофаа вазирлиги.\nУнда Россия Федерацияси Президенти Владимир Путин, иштирокчи давлатлар расмий вакиллари, ҳарбий хизматчилар ва оммавий ахборот воситалари ходимлари иштирок этди. Тантанали маросимда Ўзбекистон Республикаси Мудофаа вазирлиги номидан Мудофаа вазири ўринбосарлари полковник Қодир Турсунов ва полковник Алишер Норбоевлар бошчилигидаги бир гуруҳ ҳарбий хизматчилар қатнашди.\nVII Халқаро армия ўйинларининг очилиш маросимини Россия Федерацияси Президенти Владимир Путин ўз нутқи билан бошлаб берди. У Халқаро ҳамкорликни ривожлантириш ва ҳарбий хизматчиларнинг касбий маҳоратини ошириш учун ҳарбий мусобақалар, шунингдек, иштирокчи давлатлар географияси ва мусобақа ўтказиладиган жойларнинг доимий равишда кенгайиб бориши муҳимлигини таъкидлади. Шундан сўнг иштирокчи давлатлар ўз байроқлари остида саҳнага чиқиб келишди.\nБу йилги Халқаро армия ўйинлари 22 августдан 4 сентябрга қадар давом этиши режалаштирилган. Мусобақалар дунёнинг 12 давлатида (Алжир, Арманистон, Беларусь, Вьетнам, Қатар, Қозоғистон,Мўғилистон, Россия, Сербия, Ўзбекистон, Хитой ва Эрон ) жойлашган 23 та дала-ўқув майдонида бўлиб ўтади. Жумладан, “Ҳарбий-тиббий эстафета” ва “Дала ошхонаси” йўналиши ғолиблари юртимиздаги “Фориш” тоғ дала-ўқув майдонида аниқланади.\n“АрМИ – 2021”да 40 дан ортиқ давлатнинг 277 жамоаси (жами 5 мингдан ортиқ иштирокчи) 34 йўналиш бўйича беллашади. Бунда Россия Федерацияси ҳарбий хизматчилари мазкур 34 йўналишнинг барча турида, Беларусь вакиллари 27, ўзбекистонлик ҳарбий хизматчилар 24 ва хитойликлар 21 йўналишда ғолиблик учун баҳс олиб боради. Бразилия, Буркина-Фасо, Камерун, Кипр ва Эсватини Қироллиги давлатлари мусобақада бу йил илк бор иштирок этмоқда.\nЮртимиз ҳарбий делегация вакиллари, шунингдек, Халқаро армия ўйинлари билан бир вақтда ўтказиладиган “AрМИ – 2021” Халқаро ҳарбий-техник форумида ҳам иштирок этди. Шундан сўнг мудофаа вазири ўринбосарлари “Танк биатлони” мусобақасида иштирок этаётган жамоамиз вакиллари билан учрашиб, йигитларга омад тилашди.\n18.09 16:44 656\nКеча, 18:23 306 Жаҳон


Ўзбекистон-Корея: иқтисодий ҳамкорлик истиқболлари — Review.uz\nНуфузли "The Korea Post" журналида Иқтисодий тадқиқотлар ва ислоҳотлар маркази директори Обид Ҳакимовнинг Ўзбекистон ва Корея Республикаси ўртасидаги иқтисодий ҳамкорлик истиқболларига бағишланган мақоласи чоп этилди.\n– 1992 йилда мамлакатларимиз ўртасида дипломатик муносабатлар ўрнатилганидан буён Ўзбекистон Республикаси билан Корея Республикаси ўртасида турли соҳалардаги ҳамкорлик изчил, жадал ва самарали ривожланиб бормоқда. 2006 йилда Стратегик шериклик тўғрисидаги Қўшма декларация қабул қилинди. Корея Республикаси Ўзбекистоннинг асосий ташқи савдо ҳамкорлари рўйхатида тўртинчи ўринни эгаллаб турибди.\nИкки томонлама муносабатларда савдо-иқтисодий ҳамкорлик бўйича Ҳукуматлараро комиссия муҳим ўрин тутади. 2018 йилдан буён икки мамлакат Бош вазирлари ўринбосарларининг иқтисодий масалалар бўйича учрашувлари формати жорий этилди. 2018 йилда Инчеон шаҳрида Ўзбекистон-Корея савдо уйи очилди, бу Ўзбекистон маҳсулотларини Жанубий Корея бозорларига етказиб беришда муҳим ўрин тутади.\nЎзбекистон ва Жанубий Корея бугунги кунда ахборот технологиялари, рақамли тиббиёт, таълим ва маданият соҳаларида самарали ҳамкорлик қилиб келмоқда. Мамлакатимиз мактабгача таълим тизимига Жанубий Корея тажрибаси кенг жорий этилмоқда. Тошкентда Корея университетларининг филиаллари фаолият кўрсатмоқда.\nИқтисодий ислоҳотлар моделида ҳам сезиларли ўхшашлик мавжуд-иккала мамлакатда ҳам иқтисодий ўзгаришларда давлат етакчи рол ўйнайди, кичик ва ўрта бизнесни ривожлантиришга катта эътибор қаратилади, ислоҳотлар жараёнида дастлабки босқичларнинг саноат сиёсати экспортга йўналтирилган сиёсатга тўғри келади.\nСўнгги йиллар динамикаси\nЎзбекистон Республикаси Президенти Шавкат Мирзиёевнинг 2017 йил 22-25 ноябрь кунлари Сеул шаҳрига давлат ташрифи Ўзбекистон Республикаси ва Корея Республикаси ўртасидаги муносабатларда янги саҳифа очди. Қарийб 10 миллиард долларлик ҳужжатлар ва битимлар, жумладан, Hyundai, Evergreen Holdings, Youngone Corporation, Hwachon Plant-Gemco каби компаниялар билан бир қанча йирик инвестиция шартномалари имзоланди. Шу билан бирга, Жаҳон савдо ташкилотига аъзо бўлиш масаласида Ўзбекистоннинг кореялик мутахассислари томонидан техник, маслаҳат ва эксперт ёрдами кўрсатиш бўйича келишувга эришилди.\n2019 йил 18 апрель куни Корея Республикаси Президенти Мун Чжэ Иннинг Ўзбекистонга давлат ташрифи бўлиб ўтди. Ушбу ташриф доирасида Ўзбекистон Республикаси билан Корея Республикаси ўртасида Махсус стратегик шериклик тўғрисидаги Қўшма декларация имзоланди, муҳим келишувларга эришилди ва умумий қиймати 12 миллиард доллардан ортиқ битимлар имзоланди. Улар энергетика, нефт-газ, кимё, тоғ-кон саноати, машинасозлик, электротехника, тўқимачилик ва енгил саноат, транспорт ва логистика, инфратузилма, АКТ, рақамли тиббиёт каби соҳаларни қамраб олган. Улардан, хусусан, харидоргир дори воситалари ишлаб чиқаришни йўлга қўйиш мақсадида “Ангрен” иқтисодий зонасини “Инчеон” эркин иқтисодий зонаси бошқарувига ўтказиш тўғрисидаги битим эътиборга лойиқдир.\n2021 йил 28 январь куни пандемия сабабли Ўзбекистон ва Жанубий Корея Президентлари Шавкат Мирзиёев ва Мун Чжэ Ин саммити видеоконференция шаклида бўлиб ўтди. Онлайн саммит якунлари бўйича "тўртинчи саноат инқилоби"ни қўллаб-қувватлаш мақсадида "рақамлаштириш" соҳасида ҳамкорлик меморандуми, Жанубий Кореянинг иқтисодий ҳамкорликни ривожлантириш жамғармаси (EDCF) билан 1 миллиард доллар ва бошқалар, шунингдек, Корея "янги курс" лойиҳасининг асосий элементи бўлган рақамли ва яшил соҳаларда ҳамкорликни кенгайтириш бўйича ўзаро англашув меморандуми имзоланди.\nБундан ташқари, ушбу саммит давомида икки мамлакат раҳбарлари икки томонлама эркин савдо битимини тузиш бўйича музокараларни бошлашга келишиб олди. "Барқарор савдо-иқтисодий шериклик тўғрисидаги битим" (STEP) ташқи савдо операциялари билан боғлиқ тартиб-таомилларни енгиллаштиради ва экспортни рағбатлантиради. Ушбу шартномани тузиш Жанубий Кореянинг янги Шимолий сиёсати доирасида Корея ярим оролининг шимолида жойлашган мамлакатлар билан иқтисодий алоқаларни мустаҳкамлашга қаратилган биринчи савдо шартномаси бўлиши мумкин.\nТашқи савдо айланмаси 2016 йилдаги 1070,4 миллион доллардан 2019 йилда 2767,7 миллион долларгача ўсди, пандемия таъсирида бироз пасайиб, 2020 йилда 2150,7 миллион долларни ташкил этди. 2016 йилга нисбатан ўсиш 2019 йилда 258,6 фоизни, 2020 йилда эса 200,9 фоизни ташкил этди. Агар 2016 йилда Кореянинг Ўзбекистон билан савдодаги улуши 4,4 фоизни ташкил этган бўлса, 2020 йилда бу кўрсаткич 5,9 фоизга етди. Ўзбекистон билан савдода Корея импортининг улуши худди шу даврда 7,2 фоиздан 9,9 фоизга ўсди.\nАгар 2017 йил охирида Кореядан сармоя иштирокида фаолият кўрсатаётган корхоналар сони 510 тани ташкил этган бўлса, 1 ноябрь ҳолатига кўра 2021 йилда Ўзбекистонда шунга ўхшаш 928 та корхона фаолият олиб борган. Биргина 2021 йилнинг январь-октябрь ойларида Корея капитали иштирокида 80 та корхона ташкил этилди. Умуман олганда, 2018-2021 йилларда Корея капитали иштирокида фаолият юритаётган корхоналар сони 1,8 баробар ошди. Кореянинг Ўзбекистонга киритган инвестицияларининг умумий ҳажми 7 миллиард доллардан ошди.\nМеҳнат муҳожирлари Ўзбекистон иқтисодиёти учун ҳамда Корея меҳнат бозорининг талаб ва таклиф мувозанатини сақлашда муҳим аҳамиятга эга. Жанубий Корея Ўзбекистон билан сўнгги йилларда жадал ўсиб бораётган уюшган меҳнат миграцияси тўғрисида битим тузган биринчи давлатлардан бири бўлган.\nЎзбекистон Республикаси Президенти Шавкат Мирзиёевнинг Корея Республикасига жорий давлат ташрифи Ўзбекистон Республикаси ва Корея Республикаси ўртасидаги иқтисодий ҳамкорликни ривожлантириш истиқболларини таҳлил қилиш жиҳатидан долзард ҳисобланади. Яқинда Ўзбекистон Республикаси Президенти Администрацияси ҳузуридаги Иқтисодий тадқиқотлар ва ислоҳотлар маркази ва Корея Халқаро иқтисодий сиёсати институти билан ҳамкорликда тадқиқот ўтказди ва унга кўра Ўзбекистон ва Корея ўртасида тузулган савдо-сотиқ ва иқтисодий шартномалар икки давлат учун ҳам ЯИМ ҳажмини ошириш имкониятини беради. Хусусан, шартноманинг тузилиши Кореядан автомобиллар, бутловчи қисмлар ва эҳтиёт қисмлар ҳамда металлургия маҳсулотлари импортининг ошишига олиб келади.\nБу эркин савдо режимини ўрнатиш ва иқтисодий ҳамкорликни янада чуқурлаштириш Ўзбекистон учун ҳам, Корея учун ҳам фойдали эканини кўрсатади. Иқтисодиётнинг турли тармоқлари ва ҳамкорлик йўналишларида иқтисодий ҳамкорликни чуқурлаштириш учун катта имкониятлар мавжуд.\nКорея ва Ўзбекистон божхона хизматлари ўртасидаги ҳамкорлик Ўзбекистонда электрон божхона хизматларини такомиллаштириш, Корея (KONEPS) ва Ўзбекистон (dxarid) электрон харид тизимларининг энг янги IT-технологияларини жорий этиш мақсадида ўзаро ҳамкорлиги учун ўзаро савдони ривожлантириш ва кенгайтириш, давлат харидларида ва CRM (мижозлар билан муносабатларни бошқариш тизими) асосида индивидуал ахборот хизматини яратиш самарали ҳисобланади.\nИшончли ва динамик транспорт-логистика алоқалари мамлакатлар ўртасидаги савдо алоқаларини ривожлантиришда катта аҳамиятга эга. Бу йўналишда Корея билан Кореянинг етакчи ҳаво юк ташувчиларини жалб қилган ҳолда Тошкент вилоятида замонавий транспорт-логистика “хаб”ини яратиш лойиҳасини ҳамкорликда ишлаб чиқиш катта аҳамиятга эга бўлиши мумкин.\nСаноатда Корея мутахассислари билан биргаликда Корея тажрибаси асосида металлургия, нефт-кимё, машинасозлик каби соҳаларга ихтисослашган қора металл маҳсулотлари ишлаб чиқариш кластерлари билан интеграциялашган технополисларни ташкил этиш муҳим лойиҳалардан ҳисобланади.\nМеталлургия саноати Кореянинг анъанавий равишда етакчи тармоқларидан бири эканини инобатга олсак, темир рудаси конларини жойлашиш жойларини ўзлаштириш орқали Ўзбекистонда қўшма металлургия корхоналарини ташкил этиш муҳим аҳамиятга эга ва улкан қизиқиш уйғотади.\nКорея Жанубий Осиёда шиша ишлаб чиқарувчи етакчи давлатлардан бири бўлганлиги сабабли Ўзбекистонда Кореянинг йирик қурилиш материаллари ишлаб чиқарувчилари билан қўшма корхоналар ташкил этиш, хусусан, маҳаллий хомашё асосида ушбу турдаги маҳсулотларни ишлаб чиқариш катта истиқболга эга бўлиши мумкин.\nЭлектротехника соҳасида Кореянинг етакчи компаниялари (Samsung Electronics, LG) билан янги қўшма корхоналар, хусусан, янги авлод маиший техника – телевизорлар, музлатгичлар, кир ювиш машиналари, кондиционерлар ишлаб чиқариш бўйича лойиҳаларни амалга ошириш бўйича ҳамкорлик давом эттирилиши билан истиқболлидир.\n(Масалан, Samsung Electronics дунёда энг яхши деб топилган кейинги авлод Neo QLED, Micro LED ва Lifestyle телевизорларини сотувга чиқарди). Кореянинг электротехника саноатига инновациялар ва илмий-тадқиқот ишларига инвестицияларни қўллаб-қувватлаш бўйича тажрибасини ўрганиш Ўзбекистонда электротехника саноатини ривожлантириш учун катта ёрдам бериши мумкин.\nКимё саноати соҳасида ҳамкорликни чуқурлаштириш ҳам истиқболли ҳисобланади. Хусусан, бу борадаги ҳамкорлик бўйича олиб борилган изланишлардан кўриниб турибдики, эркин савдо шартномаси тузилган тақдирда Ўзбекистоннинг Кореяга азотли ва калийли ўғитлар экспорти ҳажми ошади.\nЯна бир истиқболли режелардан бири Ўзбекистонда илғор Корея технологиялари асосида силикон полимер катализаторлар (қуёш батареялари ишлаб чиқариш учун хомашё) ишлаб чиқарувчи қўшма корхона ташкил этиш. Кореяда “яшил” иқтисодиётни ривожлантиришга эътибор кучайиб бораётгани сабабли, Ўзбекистонда кимё маҳсулотларини ишлаб чиқариш бўйича “яшил” стратегияни ишлаб чиқишда Кореалик мутахассислар иштирок этиши мақсадга мувофиқ.\nЎзбекистон ва Корея Республикаси ўртасида автомобилсозлик соҳасидаги ҳамкорлик 90-йилларда Асака шаҳридаги “UZ–DEU auto” автомобил заводи ташкил этилганидан буён узоқ тарихга эга бўлиб, бу Ўзбекистонда автомобилсозлик саноатининг ривожланишига сабаб бўлди. Шунга қарамай, бу борадаги ҳамкорликни ривожлантириш салоҳияти анча юқорилигича қолмоқда.\nАвтомобил саноати соҳасида кадрлар тайёрлашда ҳамкорлик катта имкониятлар очмоқда, жумладан, Ўзбекистонда автомобил ишлаб чиқаришни маҳаллийлаштириш (Hyundai, KIA) доирасида маҳаллий кадрларни Кореяда тайёрлаш, Ўзбекистонда ўқув марказларини ташкил этиш бўйича Корея Олий ўқув юртларида машинасозлик, муҳандислик йўналишлари бўйича ўзбек мутахассисларини ўқитиш ва стажировкадан ўтказиш бўйича ҳамкорлик катта имкониятлар яратмоқда.\nТўқимачилик саноати ва кийим-кечак ишлаб чиқаришда Ўзбекистонда ишлаб чиқариш объектларини очиш ва Ўзбекистон ҳудудларида Ўзбекистон-Корея тўқимачилик технопаркининг филиалларини кенгайтириш ва яратиш учун Корея кийим тўқимачилик компанияларининг мода брендларини жалб қилиш истиқболли бўлиши мумкин.\nЎзбекистон мева-сабзавот маҳсулотларини Кореяга экспорт қилишни ошириш рентабеллигини қуйидаги рақамлар кўрсатиб турибди. 2021 йилда Ўзбекистон Кореяга 206 тонна гилос етказиб берди (2017 йилда рекорд даражада - 400 тонна), АҚШ эса 12 минг тонна, лекин кореялик истеъмолчилар учун ўртача АҚШдан олинган гилос нархи ўзбекларникидан икки баробар қиммат туради. Ўзбек гилосини Кореяга экспорт қилиш ҳажмини ошириш Корея инвестициялари ва технологиялари томонидан Ўзбекистонда йирик калибрли гилос етиштириш учун интенсив боғлар яратилишига ёрдам беради.\nТошкентдаги «Инха» ва «Пучон» университетлари ва «Ёджу» техника институтининг ижобий тажрибасига асосланган фан ва таълим соҳасидаги ҳамкорликнинг чуқурлашувига Кореянинг Ўзбекистондаги етакчи илмий-техника институтларининг янги филиаллари очилиши ёрдам беради.\nШундай қилиб, Корея ва Ўзбекистон ўртасидаги самарали ва ўзаро манфаатли ҳамкорлик муваффақиятли ривожланишда давом этмоқда, бироқ унинг кенг тармоқ ва йўналишларда чуқурлашиши учун катта салоҳият мавжуд. Ўзбекистон Республикаси Президенти Шавкат Мирзиёев ва Корея Республикаси Президенти Мун Чжэ Ин ўртасидаги ушбу учрашув икки мамлакат халқлари манфаатлари йўлида ҳамкорликни чуқурлаштириш соҳасида янги ечимларга олиб келишига ишонч ҳосил қилишимиз мумкин.\nОбид Ҳакимов, Иқтисодий тадқиқотлар ваислоҳотлар маркази директори\n"The Korea Post" журнали


Насронийлар Мавлудни нишонламоқда\n26 ноябр 2020, Тошкент вақти: 06:26\nҒарбий соҳилдаги Байтулҳам шаҳри Мавлуд ибодати учун алоҳида безантирилган.\nБу йил жаҳондаги католик насронийлари Исо Масиҳ туғилган кунни одатдагидан сўникроқ руҳда байрам қилмоқдалар.\nГлобал молиявий бўҳрон дини¸ миллати¸ ирқи¸ яшаëтган юртидан фарқсиз дунë аҳолисининг аксари ҳаëтига изғирин шамоли каби кириб бораëтган айни кунларда Мавлуд байрами кўпчилик насронийларга татиëтгани ҳам йўқ.\nДунëнинг тўқ ўлкаларидаги насронийлар¸ бу бўҳрон оқибатлари келаëтган йилда янада жиддийроқ зарба беришидан чўчиб¸ байрамни одатдагидан камтарроқ нишонлаëтган бўлса¸ камбағал ва нодемократик юртлардаги насронийлар бу байрамни ўз ҳақ-ҳуқуқлари поймол этилаëтган бир шароитда нишонламоқдалар.\nМоскванинг қор босган чеккасидаги кенгликка ўрнатилган чодир ичида Мавлуд ибодатини ўтказишга чошланаëтган Бакур Азариян¸ ана шу кейинги тоифага киради.\nДунë бўйлаб 130 миллионга яқин қавмга эга Муқаддас учлик Эммануэл черкови пастори Азариян¸ бу оқимнинг Россияда жиддий тўсиққа учраëтганини айтади.\nМаъмурларнинг атайин пайсалга солиши оқибатида черковимиз ҳалиям расмий рўйхатдан ўтмаган ва шу боис қавмимизнинг ўз черковини қуриб¸ рисоладагидай ибодат қилишига ҳам рухсат йўқ¸ дейди қаҳратон совуқда чодир тикиб¸ Мавлуд ибодати ўтказишга қарор қилган пастор.\nОслода жойлашган Форум 18 ташкилоти таҳлилчиси Феликс Корли Россия ҳукуматини ноанъанавий оқимлар фаолиятини чеклаëтганликда айблайди.\n- Йиллардан бери Азариян қавми Мавлуд ибодатини ўзлари сотиб олган ерга ўрнатилган чодирда ўтказишмоқда. Сабаби¸ маъмурлар уларнинг сотиб олинган бино ичида ибодат қилишига рухсат бермай келаëтир. Қаттиқ совуқ туфайли қавмнинг кўпгина аъзолари ибодатда қатнаша олмаяпти¸ дейди диний эркинлик ҳимояси билан шуғулланувчи Форум 18 ташкилоти вакили.\nРоссиядаги бу оқимнинг Мавлуд кунларидаги вазияти¸ аҳли энг ëмони эмас.\nМиллионлаб насронийлар бу байрамни уруш¸ миллий ва мазҳабий низолар гирдобида қарши олмоқдалар.\nХусусан¸ Ироқда давом этаëтган диний ва мазҳабий асосдаги тўқнашувлар оқибатида минг йиллар давомида мамлакатда яшаб келган насронийлар саргардонликка юз тутдилар.\nТахминларга кўра¸ урушгача 800 минг атрофида деб ҳисобланган Ироқ насронийларининг ярмидан кўпи бугун ўз уй-жойини ташлаб¸ қочқинликда яшамоқда.\nМосулдаги черков пастори Закария Ивас¸ бу йилги Мавлуд ибодатининг ўта камтар бир тарзда ўтишини айтади.\n- Албатта¸ бу йил ҳам ҳар йилги расм-русум қилинади. Аммо бу байрам дегани эмас. Мавлуд байрамидаги асосий ибодатимизда Ироқнинг ҳозирги бўҳрондан омон чиқишини сўраб дуо қиламиз.\nМавлуд кунлари кўнглимизга умид солиб турган ягона нарса ҳамма ироқликлар – мусулмонлар¸ насронийлар ва барча мазҳаб эгаларининг янги йилни қувонч билан қарши олишларидир. Янги йил ниятлари ва умидида баримиз бирмиз¸ дейди ироқлик пастор.\nЛотин анъаналарига кўра Исо Масиҳ таваллуд кунини 25 декабр куни нишонлаëтган насроний мазҳаблари 24 декабр тунида оммавий ибодатга тўпланадилар.\nИбодатнинг энг каттаси Ватикандаги Авлиë Пëтр майдони¸ энг муқаддаси эса¸ Исо Масиҳ туғилган Байтулҳамда бўлиб ўтади.\nШарқий черковлар¸ хусусан Россия православ черкови бу байрамни 7-8 январ кунлари нишонлайди.


“БЕШ ТАШАББУС – БЕШ ИМКОН” ФОРУМИ ЭЗГУ МАҚСАДЛАРГА ЙЎЛ ОЧДИ\n07.06.2019 , 9:20\nГулҳаё ва Маҳлиё Комилжоновалар саҳнага чиқиб, ўз маҳоратини тенгдошларига намойиш этишни, устозларидан ўрганган рақс ва халфачиликнинг нозик сир-асрорларини қалб туғёнига қўшиб ижро этишни ният қилган эдилар. Бугун шу орзуси амалга ошадиган бўлди. Улар томонидан куйланган халфачилик йўналишидаги қўшиқларни барча томошабинлар завқ билан томоша қилдилар, буни уларнинг гулдурос қарсакларидан билиш мумкин бўлди.\n- Биз бугун Хива шаҳрида ташкил этилган “Беш ташаббус-беш имкон!” ёшлар форумида иштирок этаётганимиздан жуда хурсандмиз. Аввало биз ёшларга шундай шарт-шароит ва имкониятларни яратиб бераётган Президентимизга рахмат айтамиз,- дейди биз билан суҳбатда Урганч шаҳар 93-сонли ихтисослаштирилган мактаб-интернати ўқувчилари Гулҳаё ва Маҳлиё Комилжоновалар.\nЎзбекистон ХДП Хоразм вилоят кенгаши томонидан “Эзгу ғоядан-эзгу мақсад сари!” шиори остида ўтказилган “Беш ташаббус-беш имкон!” номли 5 та йўналишни ўз ичига олган ёшлар форуми Гулҳаё ва Маҳлиёга ўхшаган истеъдодли ёшлар учун яна бир имконият эшигини очиб берди.\nБарчамизга яхши маълумки, Ўзбекистон Республикаси Президенти Ш.Мирзиёев раислигида жорий йилнинг 19 март куни ёшларга эътиборни кучайтириш, уларни маданият, санъат, жисмоний тарбия ва спортга кенг жалб этиш, уларга ахборот технологияларидан фойдаланиш кўникмаларини сингдириш, ёшлар ўртасида китобхонликни тарғиб қилиш ҳамда хотин-қизлар бандлигини ошириш масалаларига бағишланган видеоселектор йиғилишида ижтимоий, маънавий-маърифий соҳалардаги ишларни янги тизим асосида йўлга қўйиш бўйича 5 та муҳим ташаббус илгари сурилган эди. Мазкур Форум ана шу ташаббусларни изчиллик билан ҳаётга тадбиқ этиш ва унинг тарғиботини партия фаоллари томонидан амалга оширишдан иборат бўлди.\n- Ватанимиз мустақиллигини мустаҳкамлаш, эзгу ғоялар ва яратувчанлик руҳияти билан ёшларни бир мақсад атрофида жамлаш орқали уларни ватанпарварлик руҳида тарбиялаш, қалбларда юрт тақдирига даҳлдорлик ҳиссини ошириш, турли ёт ғоялар таъсирига тушиб қолишларнинг олдини олиш, ёшларнинг онги ва ҳаётига дахл қилиш мумкин бўлган зарарли ахборотларга нисбатан мафкуравий иммунитетни кучайтириш партиямизнинг асосий мақсадидир, дейди форум ташкилотчиси, Ўзбекистон ХДП Хоразм вилоят кенгаши раиси, Халқ депутатлари вилоят кенгаши депутати Рахимберган Юсупов.- Форумда вилоятимиз ёшларининг мусиқа, рассомлик, адабиёт, театр ва санъатнинг бошқа турларига қизиқишларини оширишга ҳамда истеъдодини юзага чиқаришларига кўмаклашиш мақсадида, “Истеъдод” шоуси, шунингдек, вилоят Давлат қўғирчоқ театри жамоасининг қўғирчоқ томошалари, УрДу ҚВЗ жамоасининг чиқишлари, ижодий ишлар кўргазмалари, ёшларни жисмоний чиниқтириш, спорт соҳасида қобилиятларини намоён қилишлари учун кўмаклашишга қаратилган спортнинг стол теннис тури ҳамда шахмат ва шашка бўйича мусобақаларини ташкил этдик.\nУрганч шаҳар 93-сонли ихтисослаштирилган мактаб-интернатининг имконияти чекланган ўқувчилари томонидан ижодий ишлар кўргазмаси ташкил қилиниб, улар ўзларининг қўлда моҳирлик ва нозик дид билан тўқилган болажонлар учун мўлжалланган кўргазмаси, мунчоқлардан ясалган гуллар кўргазмаси иштирокчилар олқишига сазовор бўлди.\nСпортнинг шахмат ва шашка тури бўйича ўтказилган мусобақада ўнлаб ёшлар иштирок этиши бу спортнинг нечоғли оммалашганидан далолат бериб турди. Шашка тури бўйича Исмоилов Жасур Янгибозор туманидан, Маткаримов Одилбек Урганч шаҳридан, Рахмонова Озода Гурлан туманидан қатнашиб, фахрли ўринларни эгалладилар. Шахмат тури бўйича Отабаева Гулсевар Хива шаҳридан, Арслонов Аброрбек Хива туманидан, Ғоибназаров Бекчанбой Хива туманидан қатнашиб, ғолибликни қўлга киритишга муяссар бўлдилар.\nФорумда иштирок қилган стол теннис бўйича Ўзбекистон чемпиони Мафтуна Абдуллаева ўз таассуротлари билан ўртоқлашди.\n- Форум юқори шукуҳда, ўзгача кайфиятда ўтмоқда, форумда қатнашаётганимдан чексиз хурсандман. Мана шундай форумларнинг ўтказилиши биз каби ёшларнинг янада юксак марраларни эгаллашимизга асос бўлиб хизмат қилса, не ажаб. Ёшларга кўрсатилаётган бундай ишонч ва эътибордан оқилона фойдаланиш бизнинг ҳам қарз, ҳам фарзимиздир. Бизга яратиб берилган имкониятлар учун юртбошимизга ўз миннатдорчилигимни билдираман,- дейди чемпионимиз Мафтунахон Абдуллаева.\nЁшлар маънавиятини юксалтириш, улар ўртасида китобхонликни кенг тарғиб қилиш мақсадида “Китоблар ярмаркаси” ҳам ташкил қилинди. Шу хусусда форум қатнашчиси Ойжон Каримова ўз фикрларини билдирди.\n-“Китоблар ярмаркаси”нинг ташкил қилингани жуда ажойиб иш бўлибди. Ёшларни китоб ўқишга қизиқтириш, улар орасида маънавий муҳитни янада яхшилаш учун китоб ярмаркаларининг аҳамияти катта.\nФорум давомида ижтимоий ҳимояга муҳтож бўлган партиямиз электоратини муқим иш ўрни билан таъминлаш мақсадида Хоразм вилояти Бандлик бош бошқармаси билан ҳамкорликда “Меҳнат ярмаркаси” ҳам ташкил этилди. Ярмарка давомида 13 та мурожаат бўлиб, мурожаатчиларнинг 3 нафарига шу жойнинг ўзида мактабгача таълим муассасасига ишга қабул қилиш бўйича йўлланмалар берилди.\n- Форумнинг Хива шаҳри марказида жойлашган “Нуруллабой” истироҳат боғида ўтказилишининг ўзи ҳам кенг жамоатчиликни давлатимиз раҳбари ва партиямиз томонидан олиб борилаётган ишлардан бохабарлигини янада оширишга ҳисса қўшди, дейди партия раҳбари Рахимберган Юсупов.\nЎз ўрнида партия томонидан ташкил этилган Форумда фаол иштирок этган созандаю қўшиқчи ёшларга, спортчиларга, форумни ўтказишда яқиндан ёрдам берган мутасадди ташкилотларнинг барчаларига партиянинг Фахрий Ёрлиқ ва эсдалик совғалари тақдим этилди.


Бурятияда чет элликлар учун патентда касб ҳам кўрсатилади\nБурятияда чет элликлар учун патентда касб ҳам кўрсатилади 1 709\nРоссия Федерациясининг Бурятия Республикасида меҳнат фаолиятини амалга оширувчи чет эл фуқароларига бериладиган патентда эндиликда номзоднинг касби, мутахассислиги, лавозими, меҳнат фаолияти тури каби маълумотлар ҳам кўрсатилади. Бу ҳақда БМК ахборот агентлиги маълум қилди.\n2017 йил 17 ноябрь куни Буряти Республикаси раҳбари А.С.Циденов “Бурятия Республикаси ҳудудида бериладиган патентда чет эл фуқаросининг касбини (мутахассислиги, лавозими, меҳнат фаолияти тури) кўрсатиш тўғрисида”ги Фармонни имзолади.\nУшбу фармон Бурятия Республикасида чет эл фуқароларининг меҳнат фаолиятини олиб бориши устидан мониторинг юритиш, шунингдек чет эл фуқароларининг патент бўйича фаолият олиб бориши юзасидан назорат ўрнатиш мақсадида қабул қилинди.\nФармон 2018 йил 1 январдан кучга киради. Янги йилдан бошлаб Бурятияда чет элликлар учун патент нархи 4576,86 рублдан 4754,5 рублга оширилади.\n2017 йилнинг 10 ойи давлмида республикада 2248 та патент берилди, дея хабар қилди БР Иқтисодиёт вазирлиги матбуот хизмати.


Добавлено: 23.04.2016, 15:03\nХитойлик дизайнер Кун Нин мингта тухумдан яратилган келин кўйлакни намойиш этди. Бу ҳақда Mashable хабар бермоқда. Тухумлардан иборат тўй либоси ер куни муносабати билан яратилган. Модельер ўз лисбосини Пекин миллий санъат маркази олдида намойиш этди.\nКун Нин кўйлакни яратишга икки кун вақт сарфлади. Нашрнинг ёзишича, кўйлак тикилиши ва уни кийиш жараёнида нечта тухум сингани номаълум. Кун Нин дизайнерликдан ташқари шеърлар ҳам ёзиб туради. У янги тўпламига мингта тухум ҳақидаги шеър ҳам киритилган.\nКун Нин ноодатий кўйлаклар тикиши билан машҳур. У 2015 йилнинг декабрь ойида тиббиёт ниқобларидан тўй кўйлагини яратган эди. Ўшанда модель қиз мазкур кўйлакни кийиб, Пекин кўчаларини айланиб чиққан. Дизайнер мазкур кўйлакни шаҳар ҳавосининг ифлосланишига қарши норозилик намойиши сифатида яратган эди.\nЭслатиб ўтамиз, аввалроқ Хитойнинг Циндао шаҳрида яшовчи йигит севган қизига 600 та шардан кўйлак яратгани ҳақида хабар берилган эди.